Masalah gaji…Sarawak United FC terpalit lagi

Masalah gaji pemain dan pegawai sekali lagi ‘membelenggu’ kem Sarawak United FC tatkala saingan Piala Malaysia akan disambung semula hujung minggu ini.

Sebelum ini, kes yang sama turut kedengaran namun cerita itu kemudiannya lenyap apabila barisan pimpinan Sarawak United dikatakan berjaya menyelesaikan masalah berkenaan sebelum menjadi ‘nanah’ dalam pasukan.

Bagaimanapun, kali ini khabar yang sama berulang kembali selepas dua pemain mengesahkan telah mengemuka surat tuntutan berhubung tunggakan gaji selama dua bulan setengah kepada pengurusan pasukan.

Malah, perkembangan itu disahkan telah oleh peguam yang mewakili dua pemain itu, Zhafri Aminurashid yang menjelaskan pasukan terbabit diberi peluang untuk melunaskan tunggakan berjumlah ratusan ribu pada Jumaat lalu.

Menurut  Zhafri, kegagalan Sarawak United menyelesaikan tunggakan itu berkemungkinan akan menyaksikan kontrak pemain itu dibatalkan dan mereka diheret ke Persekutuan Bola sepak Antarabangsa (FIFA).

“Sebelum ini kita sudah kemukakan surat tuntutan tetapi mereka berjaya menyelesaikan tunggakan dalam tempoh masa yang diberikan. Tetapi kali ini bukan sahaja membabitkan isu gaji malah masalah insurans kepada pemain sebagai pemain profesional.

“Kita tidak mendapat pengesahan mengenai polisi insurans bagi melindungi kebajikan pemain. Kita bimbang kalau pemain turun beraksi tanpa insurans. Jadi, sebab itulah surat tuntutan dihantar supaya perkara ini dapat diselesaikan secepat mungkin.

“Jika ia gagal diselesaikan mengikut tarikh terbabit, mungkin pemain akan mengambil keputusan untuk membatalkan kontrak dan memanjangkan kes ke FIFA. Tidak mustahil juga kalau ada beberapa lagi pemain akan mengambil langkah sama selepas ini,” katanya.

Namun, terkini Sarawak United diberitakan sudah pun melunaskan ‘hutang’ bagi sebulan gaji kepada pemain import mereka.

Ia selepas Presiden Sarawak United, Datuk Posa Majais menjelaskan pengurusan skuad The Crocs turut melunaskan tunggakan hampir sebahagian besar gaji pemain pada minggu lepas  dengan ada yang bakal diselesaikan dalam minggu ini.

Masalah yang timbul itu juga telah mendapat  teguran daripada Persatuan Pemain Bola sepak Profesional Malaysia (PFAM), Safee Sali kepada pengurusan kelab Sarawak United yang dilihat seolah mengambil ringan mengenai gaji pemain.

“Lewat sehari pun pemain ada hak untuk bersuara, inikan pula dua bulan setengah. Jangan permainkan hak pemain. Sama-sama sain kontrak, sama-sama hormat kontrak,” katanya.

Kata Safee, sudah tiba masanya bola sepak tempatan ditadbir oleh generasi muda yang lebih agresif dan segar berbanding mengekalkan ‘orang lama’ yang tidak mempunyai idea.

“Sedih sampai bila bola kita akan berterusan macam ini. Pengurusan tak betul, nak suruh menang itu ini. Gaji tak bayar, pemain pula yang kena ugvt. Tolonglah. Bola sepak kita tak perlu ‘orang lama’ yang tidak ada idea untuk maju ke depan. Betul-betul sedih untuk bola sepak kita,” kata Safee di laman Instagram miliknya.

Turut mengulas kes berkenaan ialah Ketua Pegawai Eksekutif Liga Bolasepak Malaysia (MFL), Stuart Ramalingam yang menjelaskan antara tindakan yang boleh dikenakan adalah larangan perpindahan pemain, diturunkan ke liga lebih rendah atau paling serius lesen ditarik balik.

Beliau bagaimanapun berkata, tindakan itu hanya boleh diambil selepas segala proses termasuk siasatan dilakukan sepenuhnya oleh First Instance Body (FIB) Pelesenan Kelab MFL.

“Dalam kes Sarawak United, ada dua perkara akan berlaku jika didapati memang ada tunggakan yang tidak dapat diselesaikan. Perkara ini (tindakan) selepas siasatan yang akan dibuat oleh unit pelesenan kelab dan dibawa semula FIB.

Sekiranya dikenakan tindakan diturunkan ke liga lebih bawah, ia akan menjadi kerugian besar buat Sarawak United selepas mereka berjaya naik ke Liga Super musim depan selaku naib juara Liga Perdana musim ini.

Ditanya, pasukan mana yang bakal mengisi tempat Sarawak United dalam Liga Super musim depan sekiranya skuad The Crocs dikenakan tindakan itu, Stuart menjelaskan senario itu hanya boleh diputuskan oleh Ahli Lembaga Pengarah MFL.

Buat pengurusan Sarawak United FC, adalah diharapkan kemelut isu gaji ini tidak lagi berpanjangan kerana ia bukan sahaja menjejaskan persiapan pasukan menghadapi baki saingan Piala Malaysia, malah impian kembali ke Liga Super musim depan turut menjadi ‘lebur’ sekali gus mengecewakan penyokong dan peminat di Bumi Kenyalang.

See author's posts


Tiga maut, lapan lagi cedera

OXFORD: Seorang pelajar berusia 15 tahun melepaskan tembakan ke arah sekolah menengahnya di Michigan pada Selasa lalu membunuh tiga remaja dan mencederakan lapan yang lain sebelum menyerah diri kepada polis, kata pihak berkuasa, dalam kejadian tembakan di sekolah Amerika Syarikat (AS) paling dahsyat setakat tahun ini.

Lapan yang lain, termasuk seorang guru cedera dalam serangan itu dalam kejadian yang berlaku sejurus selepas tengah hari ketika kelas sedang berlangsung di Sekolah Tinggi Oxford, kata Pejabat Sheriff Oakland County.

Pejabat sheriff berkata, mangsa yang maut ialah seorang pelajar lelaki berusia 16 tahun dua pelajar perempuan yang masing-masing berusia 14 dan 17 tahun.

Daripada yang cedera, enam berada dalam keadaan stabil dan dua menjalani pembedahan.

Suspek telah ditahan dan pistol separa automatik telah dirampas, tetapi tidak ada penjelasan segera mengenai apa yang mungkin mendorong serangan di Oxford, sebuah bandar kecil kira-kira 40 batu utara Detroit.

“Tiada tentangan semasa penahanan dan suspek telah meminta peguam dan tidak membuat sebarang kenyataan mengenai motifnya,” kata pejabat sheriff.

“Ia adalah keadaan yang sangat tragis. Tiga mangsa dilaporkan maut ketika ini dan semuanya dipercayai pelajar.

“Ramai ibu bapa yang kecewa berhubung kejadian itu,” kata Sherif Michael McCabe.

McCabe berkata, polis menerima panggilan kecemasan sejurus selepas tengah hari dan penembak itu melepaskan 15 hingga 20 das tembakan selama kira-kira lima minit.

Ujarnya, suspek telah ditahan dalam tempoh lima minit selepas panggilan 911 pertama, katanya.

Presiden AS Joe Biden dimaklumkan mengenai penembakan itu semasa lawatan ke Minnesota.

“Hati saya terharu kepada keluarga yang menanggung kesedihan yang tidak dapat dibayangkan kerana kehilangan orang tersayang,” katanya.

“Seluruh komuniti mesti berada dalam keadaan terkejut sekarang,” ujar Biden.

McCabe berkata, polis telah berhubung dengan ibu bapa suspek dan menggeledah rumah mereka.

Suspek berada di dalam kelas pada hari kejadian dan melakukan serangan seorang diri.

Bagaimanapun, tidak jelas sama ada mangsa telah disasarkan secara khusus atau ditembak secara rawak, kata McCabe.

“Dia tidak bercakap dengan kami pada masa ini,” katanya.

McCabe berkata, polis melakukan sekatan pemantaun tempat kejadian di sekolah itu, yang mempunyai kira-kira 1,800 pelajar dan menemu bual sesiapa sahaja yang mungkin mempunyai maklumat mengenai suspek.

“Saya rasa ini adalah mimpi ngeri terburuk setiap ibu bapa,” kata Gabenor Michigan Gretchen Whitmer pada taklimat akhbar yang sama.

‘Wabak keganasan AS’

Ia adalah penembakan sekolah paling dahsyat setakat tahun ini, menurut Everytown For Gun Safety, sebuah kumpulan yang menyimpan statistik tembakan besar-besaran dan lobi untuk kawalan senjata.

Menurut angka yang disediakan oleh Everytown. terdapat 138 kejadian tembakan di sekolah di seluruh AS pada 2021 sebelum kejadian Selasa lalu

Dalam kejadian itu, 26 mengakibatkan kematian, walaupun tidak lebih daripada dua setiap kali.

Ditanya mengenai wabak penembakan besar-besaran di negara itu, Whitmer menjawab, “Ini adalah masalah ‘unik’ Amerika yang perlu kita tangani.”

Tembakan sekolah yang paling maut dalam sejarah AS ialah serangan April 2007 di Virginia Tech di Blacksburg, Virginia, yang menyaksikan 33 terbunuh, termasuk penembak, diikuti dengan serangan Disember 2012 di sekolah rendah Sandy Hook di Newtown, Connecticut, yang menyebabkan 28 maut termasuk 20 kanak-kanak dan penembak.

Pada Februari 2018, seorang lelaki dengan senapang serangan AR-15 melepaskan tembakan di bekas sekolah menengahnya di Parkland, Florida, membunuh 17 orang.

Shannon Watts, pengasas kumpulan Moms Demand Action menggesa lebih banyak tindakan untuk mengawal senjata api dengan mengatakan terdapat 400 juta senjata api dimiliki oleh orang awam di seluruh negara.

“Jika lebih banyak senjata menjadikan kita lebih selamat, kita akan menjadi negara paling selamat di dunia,” tulis Watts di Twitter. -AFP

See author's posts


Jawatankuasa sekat penularan Covid-19 ditubuhkan

CHERYL LAW

KUCHING: Sebuah
jawatankuasa kabinet ditubuhkan untuk mengenal pasti isu dan mencari jalan
bagaimana dapat mempertingkatkan pematuhan pada sekatan perjalanan dan
mengekang penularan wabak Covid-19.

Menteri Kanan
dan Menteri Kerja Raya, Datuk Seri Fadillah Yusof berkata, kabinet telah
menubuhkan jawatankuasa kabinet yang mana beliau merupakan salah seorang ahli
yang bermesyuarat setiap hari dalam Jawatankuasa Pengurusan Hal-Ehwal Covid-19
ini.

“Kita
bermesyuarat setiap hari untuk mengenal pasti isu dan mencari jalan bagaimana
kita dapat mempertingkatkan pematuhan pada sekatan perjalanan ini dan juga
untuk kita mengekang sebenarnya daripada menular ataupun merebaknya Covid-19
ini,” katanya.

Dalam pada itu,
Fadillah yang juga Ahli Parlimen Petra Jaya berharap, rakyat di Petra Jaya dan
di Sarawak khususnya menjaga kebersihan masing-masing.

“Ikut segala
garis panduan yang dikeluarkan oleh Kementerian Kesihatan Malaysia.

“Cuci tangan dan
mandi selalu. Setiap kali kalau kita keluar membeli barang makan, barang keperluan
dan sebagainya. Balik rumah mandi dan cuci tangan barulah kita berhubung dengan
keluarga kita.

“Sebaik-baiknya
kurangkan pergerakan di luar supaya kita dapat bersama mengekang merebaknya
masalah Covid-19 ini,” katanya.

Tambah beliau,
pastikan kita sentiasa mengikuti segala makluman daripada Kementerian Kesihatan
dan Jawatankuasa Pengurusan Bencana Negeri untuk mendapat berita sebenarnya.

“Jangan kita
percaya dengan apa yang datang dan keluar daripada media sosial terutamanya
kebanyakkannya adalah tidak benar dan tidak betul.

“Jadi, kalau
kita ragu-ragu, rujuk kepada Kementerian Kesihatan Malaysia (KKM) supaya kita
tidak menyebabkan berlakunya panik dalam kalangan rakyat kita,” kata beliau.

Mengulas lanjut,
beliau berkata, polis dan tentera mula bekerjasama untuk memastikan pematuhan
Perintah Kawalan Pergerakan (PKP) kerana masih ada yang ingkar dengan pematuhan
tersebut.

“Sebenarnya kita
kena duduk rumah. Keluar apabila perlu dan jika terdapat kerja-kerja penting
yang diluluskan.

“Sebolehnya
duduk di rumah. Masa inilah peluang kita. Cuci rumah, bersenam dan jaga
kebersihan. Bersihkan rumah kita dan rapatkan hubungan keluarga,” jelasnya.

See author's posts


Gempa bumi sederhana landa Selatan Laut Maluku, Indonesia

KUALA LUMPUR: Gempa bumi sederhana berukuran 5.2 pada skala Richter dikesan berlaku di Selatan Laut Maluku, Indonesia pada 4.31 pagi tadi.

Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 179 kilometer (km) selatan dari Tomohon, Indonesia dengan kedalaman 72km.

Bagaimanapun penilaian awal mendapati tiada ancaman tsunami kepada Malaysia. – Bernama

See author's posts


Minta bantuan bomba potong cincin di jari

SARIKEI: Seorang lelaki terpaksa meminta bantuan bomba untuk menanggalkan cincin pada jarinya yang semakin sukar untuk dikeluarkan.

Lelaki itu datang ke Balai Bomba dan Penyelamat (BBP) Sarikei malam tadi dan mengadu kesakitan kerana jarinya kembang akibat cincin yang tidak lagi dapat ditanggalkan.

Ketua BBP Sarikei, PPgB Mahmudin Narudin berkata, Ketua operasi, PBK I (KUP) Haron Jenai bersama empat anggota bomba membantu mangsa memotong cincin dan ia berjaya dilakukan.

“Cincin yang melekat dijari mangsa dapat dipotong menggunakan alat pemotong cincin. Dia datang sekitar 9.24 malam dan khidmat khas memotong cincin tamat sepenuhnya jam 9.48 malam,” katanya ketika dihubungi hari ini.

Oleh Earl Anek

See author's posts


Pogacar panik Bernal ‘hilang’

PERCUBAAAN pelumba Ineos, Egan Bernal untuk mempertahanan Jelajah Perancis menjadi huru-hara setelah pelumba dari Colombia itu kehilangan beberapa minit di gunung utama perlumbaan kelmarin ketika peserta rookie dari Slovenia, Tadej Pogacar memenangi peringkat ke-15.

Primoz Roglic yang mewakili Jumbo-Visma mengekalkan kedudukan keseluruhan setelah pendakian 17 kilo meter dari gunung Grand Colombier ketika pencabar utamanya Bernal keciciran lebih lapan minit dalam kedudukan jersi kuning.

Pasukan Ineos, Bernal yang sebelumnya dikenali sebagai Sky telah memenangi tujuh daripada lapan jelajah terakhir dan kehampaan di gunung menandakan titik perubahan bagi pasukan dari Britain itu.

Pasukan dari Belanda, Jumbo memimpin Grand Colombier sejauh 17km dengan jersi kuning dan hitam dengan tempo tinggi tanpa henti.

Pemilik jersi kuning mereka Roglic, ketiga di belakang pelumba Australia, Richie Porte, melakukan pecutan pertama namun rakan senegara Roglic berusia 21 tahun itu unggul dalam 50m terakhir.

Roglic mendahului Pogacar dengan 40 saat dengan baki enam babak lagi dengan Rigoberto Uran di tempat ketiga dengan 1 minit 34 saat dan Miguel Angel Lopez serta Adam Yates melengkapkan lima tempat teratas.

Pogacar berkata, dia menunggu waktunya dan terus mengekalkan kayuhan.“Saya tidak tahu apa yang berlaku kepada Bernal tetapi Jumbo membuat rentak yang teruk dan beberapa pelumba terpaksa menerima padahnya,” jelas pemimpin UAE itu.

Seorang lagi mangsa adalah Nairo Quintana yang juga ketinggalan dalam saingan pendahulu keseluruhan. – AFP

See author's posts


79.5 peratus KIR terima BWI

KUALA LUMPUR: Seramai 39,255 atau 79.5 peratus daripada 49,394 Ketua Isi Rumah (KIR) terlibat banjir telah menerima Bantuan Wang Ihsan (BWI)  RM1,000 setakat 1.00 tengah hari tadi, kata Perdana Menteri Datuk Seri Ismail Sabri Yaakob.

Dalam ciapan di Twitternya, Ismail Sabri berkata mereka yang masih belum mendaftar boleh segera menghubungi Pusat Kawalan Operasi Bencana (PKOB) dan Pegawai Daerah untuk bantuan segera kerajaan Persekutuan.

Kerajaan sebelum ini mengumumkan Bantuan Banjir Keluarga Malaysia antaranya meliputi BWI sebanyak RM1,000 kepada setiap ketua isi rumah berbanding RM500 sebelum ini.

Bayaran bantuan berkenaan disalurkan sejak 27 Disember tahun lepas, iaitu 10 hari selepas kejadian banjir agak luar biasa yang melanda beberapa negeri termasuk Selangor, Pahang dan Negeri Sembilan. – Bernama

See author's posts


Pesta Perkhemahan BHRC, Borneo Glamping tarik 300 penyertaan

KUCHING: Sambutan ulang tahun pertama rumah kelab Borneo Highlands Resort (BHRC) menarik sekitar 300 peserta terdiri daripada pelbagai lapisan masyarakat dan kaum setempat baru-baru ini.

Sambutan pesta berkhemah anjuran bersama BHRC dan Borneo Glamping yang berlangsung selama 3 hari 2 malam menyediakan pelbagai kemudahan penginapan kepada ahli dan tetamu yang menyertai aktiviti tersebut.

Pengerusi Kelab Borneo Highlands (BHRC), Lo Khere Chiang bertegas akan mempertahankan objektifnya untuk mempromosikan Borneo Highlands sebagai destinasi pelancongan  di peringkat tempatan dan antarabangsa.

“Borneo Highlands merupakan destinasi perkhemahan yang sangat sesuai  kerana iklimnya yang sejuk, udara bersih yang segar, selamat dan persekitaran yang indah.

“BHRC yang didaftarkan di bawah pendaftar pertubuhan sekitar satu tahun yang lalu bertujuan menjaga hak kepentingan penduduk dan pemilik harta.

“Selepas pemaju menutup resort kira-kira tiga tahun lalu, penduduk berdepan masalah seperti bekalan air dan elektrik, penyelenggaraan jalan dan keselamatan kawasan kediaman.

“BHRC telah menangani pelbagai isu sejak dari tarikh penubuhannya dan berikhtiar memelihara  hak penduduk,” jelasnya pada sambutan ulang tahun pertama BHRC di rumah kelab Borneo Highlands pada 1 Jun lalu.

Selain itu, kelab ini juga berperanan penting dalam memupuk hubungan antara agensi kerajaan dan penduduk.

Ujarnya lagi, ramai pembeli tanah yang berdaftar tidak diberikan hak milik tanah daripada pemaju yang tidak bertanggungjawab.

“BHRC sebagai sebuah badan kolektif akan dapat membantu menyediakan maklumat yang diperlukan dalam usaha untuk pemberian hak milik tanah,” katanya.

Pada masa sama, Lo turut memaklumkan sesiapa pembeli tanah berdaftar yang bukan ahli dan ingin menyertai Kelab boleh menghubungi Setiausaha Ar. Liew Nam Boon di talian 019-8864126 atau menerusi e-mel 2022bhrc@gmail.com.

Oleh Connie Chieng

See author's posts


Parlimen bubar, Agong dukacita

PERDANA Menteri telah membuat pengumuman khas yang disiarkan secara langsung ke seluruh negara pada lewat petang kelmarin menerusi saluran televisyen dan media sosial.

PERDANA Menteri telah menjawab teka-teki tarikh pembubaran Parlimen setelah pelbagai spekulasi berterusan di pasaran politik. Sebelum ini, ada menyatakan hanya akan diadakan selepas  perayaan tahun baru Cina dan sebelum Hari Raya.

Terdapat pula spekulasi ia hanya diadakan apabila tempoh tamat Parlimen selepas lima tahun pada 15 Julai 2023 atau selewat-lewatnya pada 13 Julai tahun depan.

Namun Barisan Nasional (BN) mempunyai strategi mereka sendiri selain tekanan dihadapi blok parti itu dalam persekitaran politik. BN yang berpeluang memegang jawatan Perdana Menteri berasa kuasa yang ada pada masa kini agak terbatas. Perkongsian kuasa dengan parti seperti PAS dan BERSATU mengehadkan BN daripada mempunyai kuasa dominan dan menyeluruh.

Ketidakselesaan ini menyebabkan wujud beberapa perbezaan pendapat hingga diketahui awam apabila kenyataan dikeluarkan oleh pemimpin-pemimpin BERSATU dan PAS.

Strategi BN

BN sangat arif dalam arus politik dan pengalaman pernah mentadbir negara berdekad-dekad lamanya. Mereka sudah masak dengan dunia politik, percaturan politik, turun naik dalam politik, sepak terajang dalam politik, mampu membaca sentimen semasa malah tahu bertindak apabila tiba masanya.

Hal ini dimatangkan lagi apabila pernah kalah pilihan raya umum buat pertama kali dalam sejarah negara. Maka, Perdana Menteri telah membuat pengumuman khas yang disiarkan secara langsung ke seluruh negara pada lewat petang kelmarin menerusi saluran televisyen dan media sosial.

Pengumuman itu menyatakan beliau telah menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan menyembah warkah permintaan kepada baginda, mengenai pembubaran Parlimen ke-14.

Maka, selaras dengan Perkara 40(2)(b) dan Perkara 55(2) Perlembagaan Persekutuan, Yang di-Pertuan Agong, telah bertindak menurut budi bicara baginda dengan memperkenankan permintaan Perdana Menteri supaya Parlimen dibubarkan berkuatkuasa Isnin 10 Oktober 2022, selepas selepas Perdana Menteri mengadap sembah tersebut.

Pengumuman itu menamatkan pelbagai andaian kononnya, Kabinet perlu berbincang terlebih dahulu sebelum pembubaran Parlimen. Memang ada persoalan mengenai idea dan keperluan mengadap Yang di-Pertuan Agong untuk pembubaran dewan. Namun tidak pernah berlaku sejak kemerdekaan negara, Perdana Menteri membincangkan mengenai pembubaran Parlimen dengan Kabinet.

Hal ini kerana kuasa dan hak menentukan cadangan tarikh pembubaran Parlimen adalah di bawah budi bicara Perdana Menteri dan bergantung kepada perkenan atau kelulusan Yang di-Pertuan Agong untuk membubarkan Parlimen atau sebaliknya. Yang di-Pertuan Agong boleh menerima atau menangguhkan permohonan daripada Perdana Menteri yang kuasa seperti termaktub dalam Perlembagaan.

Fakta ini banyak dikelirukan oleh segelintir anggota Kabinet sendiri yang dilihat sengaja memutarbelitkan fakta kononnya perlu persetujuan bersama Kabinet sebelum pembubaran Parlimen adalah jelas untuk memperlihat terdapat ahli Kabinet yang masih mengekalkan kedudukan kerana bimbang tidak berpeluang lagi menyertai Kabinet selepas itu.

Malah terdapat juga kalangan penganalisis tersasar pandangan dengan menyatakan kuasa bukan hanya terletak di tangan Perdana Menteri secara individu, tetapi secara kolektif melalui persetujuan Kabinet. Kenyataan ini terlalu lemah.

Kekecewaan Ketua Negara

Bagi Yang di-Pertuan Agong pula, baginda berkenan untuk bertemu Perdana Menteri di Istana Negara dalam sesi bersemuka yang tidak dijadualkan bermula jam 12.00 tengah hari Ahad lalu. Dalam pertemuan itu, dilaporkan Perdana Menteri telah mengemukakan permohonan untuk mendapat perkenan bagi pembubaran Parlimen ke-14 .

Sebagaimana dicatatkan oleh pengelola Istana Negara,  apabila telah diperhalusi permintaan tersebut, baginda berkenan meluluskan pembubaran. Namun dalam kenyataan rasmi dikeluarkan oleh Pengelola Istana Negara, dilaporkan baginda melahirkan rasa kecewa dengan politik semasa dan tidak mempunyai pilihan selain bersetuju dengan permintaan Perdana Menteri untuk mengembalikan mandat kepada rakyat memilih kerajaan yang stabil.

Baginda juga menzahirkan harapan agar Suruhanjaya Pilihan Raya mengadakan Pilihan Raya Umum ke-15 dalam masa terdekat dengan mengambil kira musim tengkujuh  yang  dijangka bermula pada pertengahan November 2022.

Faktor kekecewaan

Sekiranya diamati kenyataan tersebut, Tuanku menzahirkan rasa kecewa akan perkembangan politik semasa dan memulangkan kembali mandat kepada rakyat untuk memilih kerajaan yang stabil apabila melihat kerajaan Perikatan Nasional yang sering mengkritik sesama mereka dan ini menyebabkan populariti di mata rakyat dan Istana terjejas.

Misalnya, Pengerusi Majlis Pemulihan Negara (MPN) dan bekas Perdana Menteri, Tan Sri Muhyidddin Yassin secara terbuka membidas kepemimpinan Perdana Menteri, Datuk Ismail Sabri Yaakob, yang dilihatnya gagal memperjelas isu negara dan tidak memandang semua isu membelenggu negara ketika ini termasuk inflasi, kekurangan tenaga kerja dan kemerosotan nilai ringgit sebagai sesuatu yang penting.

Bekas Perdana Menteri itu menyatakan sekiranya terus gagal mengurus ekonomi dan negara dengan baik, maka elok diadakan pilihan raya supaya sebuah kerajaan baru lebih cekap dan prihatin. Ismail Sabri pula membalas bahawa semua pihak termasuklah Muhyiddin yang berperanan sebagai Pengerusi MPN turut bertanggungjawab sekiranya kerajaan didakwa gagal dalam menguruskan ekonomi dan negara dengan baik. Perdana Menteri juga menyatakan pengurusan ekonomi dijaga oleh Mustapa Mohamed dari BERSATU manakala MPN dipengerusikan oleh Muhiyiddin sendiri.

Perebutan jawatan

Begitu juga tuntutan jawatan timbalan perdana menteri oleh BERSATU berdasarkan perjanjian dengan Ismail Sabri sebelum menjadi Perdana Menteri. Sepatutnya isu ini tidak timbul dan perlu lebih fokus kepada membaiki ekonomi negara yang baru pulih selepas impak Covid-19 terhadap negara dan urutan kronologi inilah mengecewakan Yang di-Pertuan Agong.

Selaku Pengerusi Perikatan Nasional (PN), Muhyiddin menjelaskan kewujudan perjanjian mengenai jawatan Timbalan Perdana Menteri dan kouta anggota Kabinet yang ditandatangani oleh beliau, bersama-sama Ismail Sabri dan disaksikan Setiausaha Agung PN, Datuk Seri Hamzah Zainuddin serta Tan Sri Annuar Musa.

Draf perjanjian itu digubal oleh Setiausaha Agung PAS, Datuk Seri Takiyuddin Hassan untuk pemberian jawatan menteri, Pengerusi GLC serta Timbalan Perdana Menteri. Perjanjian tersebut juga bersetuju untuk mencalonkan Muhyiddin sebagai calon Perdana Menteri selepas PRU-15.

Selain itu, penyegeraan kes Datuk Seri Najib Razak dan Datuk Seri Ahmad Zahid Hamidi, pengekalan peguam negara adalah antara terkandung dalam perjanjian berkenaan. Namun perjanjian sulit itu tidak diketahui Tan Sri Abdul Hadi Awang selaku Presiden PAS dan kepemimpinan tertinggi UMNO sendiri.

Apabila isu ini terbongkar, Perdana Menteri menyatakan ia cerita lama tanpa menafikan kebenaran yang terkandung dalam perjanjian berkenaan.

Ketidaksehaluan  Kabinet

Apabila 12 Menteri Perikatan Nasional menulis watikah kepada Yang di-Pertuan Agong tidak bersetuju pilihan raya umum diadakan pada tahun ini, maka ini ‘menikam belakang’ Perdana Menteri yang memilih mereka sebagai Menteri untuk lantikan Yang di-Pertuan Agong.

Usaha seperti membabitkan Istana sepatutnya boleh diselesaikan menggunakan saluran Kabinet yang ada. Apabila tidak ada konsensus, terdapat bantahan dalam kalangan anggota Kabinet sendiri secara terbuka daripada 12 Menteri Perikatan Nasional, ini sebenarnya kehilangan kepercayaan atau keabsahaan kuasa.

Namun jika Perdana Menteri pecat yang menentang ini, maka boleh hilang kuasa dan berlaku undi tidak percaya dan berlaku pelbagai urutan perkara lagi. Bagi mengelakkan situasi ini semakin kompleks, maka memohon perkenan pembubaran Parlimen adalah jalan terbaik sebagai jalan keluar.

Berdasarkan situasi ini, inilah rasional kekecewaan oleh Yang di-Pertuan Agong, justeru baginda berkenan untuk pembubaran Parlimen dan mahu kerajaan yang lebih stabil. Menurut baginda, negara yang kukuh adalah penting untuk menjamin kestabilan politik dan kemakmuran ekonomi yang berterusan demi kesejahteraan negara dan rakyat keseluruhannya.

Profesor Madya Dr Awang Azman Awang Pawi adalah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Jerayawara Pro-DR singgah di Sarikei

JERAYAWARA Pro-DR atau Roadshow Project of Dreams Realized Siri Ke-6 Tahun 2020 mendapat sambutan luarbiasa daripada para pelajar dari empat buah sekolah menengah di bahagian Sarikei pada 4 Mac lalu.

Empat buah sekolah menengah di bahagian Sarikei yang menghantar pelajar-pelajar mereka untuk menyertai jelajah pendidikan dan kerjaya ini ialah Sekolah Menengah Kebangsaan (SMK) Tinggi Sarikei, SMK St Anthony, SMK Bandar Sarikei dan SMK Julau.

Bahagian Sarikei merupakan destinasi ke-6 yang dijelajah oleh pihak Tabung Ekonomi Gagasan Anak Bumiputera Sarawak (TEGAS) bersama 45 buah institusi pendidikan dan kerjaya.

Jerayawara anjuran Kerajaan Sarawak melalui TEGAS ini telah bermula pada 24 Februari lalu dan berakhir di Lawas pada 18 Mac.

Jerayawara PRO-DR bertujuan menghubungi lepasan sekolah di luar bandar bagi memberi peluang memperoleh maklumat terperinci mengenai peluang latihan dan pendidikan yang terdapat di Sarawak.

Sepanjang jelajah pendidikan dan kerjaya tersebut, pameran Sains, Teknologi, Kejuruteraan dan Matematik (STEM) atau STEM Playground turut dijalankan.

Hadir untuk merasmikan jerayawara PRO-DR untuk bahagian Sarikei ialah Pengerusi TEGAS yang juga merupakan Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh.

Menariknya, para pelajar yang hadir di jerayawara ini sangat tertarik dan mencuba sendiri pengalaman bermain dan belajar di STEM Playground yang disediakan.

STEM Playground adalah sebagai satu pendedahan teknologi moden kepada para pelajar khususnya tentang kepentingan pendidikan STEM untuk diri dan masa depan mereka disamping menimbulkan minat mereka dalam bidang tersebut.

Disamping itu, turut dijalankan sepanjang jerayawara ini adalah demonstrasi latihan teknikal dan pendidikan vokasional (TVET), ceramah motivasi dan pendidikan, taklimat institusi dan cabutan bertuah.

Datu Len yang juga Ahli Dewan Undangan Negeri (ADUN) Kuala Rajang ketika berucap pada majlis tersebut berkata,  dalam pembangunan modal insan, Kerajaan Sarawak telah menyediakan berapa inisiatif yang menyeluruh, dari bidang kemahiran hingga ke bidang keusahawanan.

“Modal insan yang berkemahiran dan berilmu akan menjadikan anak Sarawak berdaya saing dalam bidang kerjaya.

“Untuk melahirkan modal insan yang berkemahiran dalam digital, Kerajaan Sarawak telah membina Centre of Technical Excellence Sarawak (CENTEXS).

“Centexs telah menyediakan beberapa kursus teknikal dan digital di 4 buah institusi di Kuching, Lundu, dan Lawas. Latihan di institusi ini bukan saja dibiayai oleh Kerajaan Sarawak, tetapi mempunyai graduan yang mempunyai keboleh-pasaran yang tinggi,” katanya.

Tambahnya, Centexs juga bekerjasama dengan Syarikat Huawei dalam bidang digital.

“Dalam bidang keusahawanan, Kerajaan Sarawak telah membangunkan Digital Hub di Kuching, Miri, Bintulu, Sarikei, Betong, Mukah dan Kapit.

“Peranan hub digital ini adalah untuk menyediakan ekosistem inovasi digital dan keusahawan dalam kalangan belia,” ujarnya.

Berkenaan dengan pendidikan, Datu Len berkata, dalam usaha menyediakan pendidikan yang berkualiti, Kerajaan Sarawak telah membangunkan sekolah baharu bagi menggantikan bangunan sekolah daif.

“Dengan inisiatif Kerajaan Sarawak, pendidikan anak-anak di luar bandar tidak akan terabai.

“Selain itu, Kerajaan Sarawak juga menekan perihal pentingnya Bahasa Inggeris dikuasai oleh pelajar di Sarawak. Bahasa Inggeris adalah bahasa global bagi keusahawanan, sains, teknologi dan digital.

“Jika Sarawak hendak membangunkan modal insan tempatan yang dinamik dan berdaya saing, anak-anak Sarawak hendaklah fasih bertutur dan menulis dalam bahasa Inggeris. Bahasa Inggeris bukan lagi dianggap sebagai bahasa asing. Sebaliknya bahasa Inggeris hendaklah dianggap sebagai bahasa ekonomi, teknologi dan sains,” tambahnya.

Ujarnya, itulah sebab Kerajaan Sarawak memberikan penekanan untuk mengukuhkan bidang Sains, Teknologi, Kejuruteraan dan Matematik (STEM) untuk kalangan belia.

“Dalam bidang STEM ini, TEGAS telah menganjurkan STEM Playground sejak 2016 di Kuching, Sibu dan Miri.

“STEM Playground merupakan platform ‘co-learning’ di mana pelajar dapat belajar bersama di luar bilik darjah terbaik di mana pelajar terdedah kepada bidang STEM secara langsung dan dengan cara yang menarik,” ujarnya.

Turut hadir di majlis perasmian jerayawara pada 4 Mac lalu ialah Ketua Pegawai Operasi TEGAS, Awangku Merali Pengiran Mohamed, Timbalan Residen Sarikei, Abang Porkan Abang Budiman, Pegawai Pendidikan Daerah Sarikei, Lau Ngie Tung dan Pengurus “Outreach Programmes” TEGAS, Fredick Kevin Buseli.

Oleh Earl Anek

See author's posts


Pendekatan dari bawah ke atas perlu diperkukuh

KUALA LUMPUR: Tan Sri Muhyiddin Yassin mahu sistem maklum balas dari bawah ke atas diperkukuh bagi memastikan wujud persepaduan dan kerjasama dalam pembuatan dasar selain penyelarasan pelan tindak yang lebih baik bagi mengurangkan ketidaksepadanan di antara keperluan sebenar dan perancangan di kawasan bandar.

Perdana Menteri berkata, ini penting bagi memahami keperluan pelbagai kumpulan rakyat ketika Malaysia berdepan dengan pelbagai cabaran sebagai sebuah negara yang pesat membangun.

“Tidak dapat dinafikan semua ini memerlukan usaha bersepadu kementerian dan agensi di peringkat nasional, negeri dan setempat untuk bekerja bersama ke arah kesepakatan dasar dan strategi agar pertumbuhan pada masa depan berlaku secara lebih bertanggungjawab, bersepadu dan lestari,” katanya.

Muhyiddin berkata demikian pada Forum Bandar Malaysia (MUF) 2020 bertemakan ‘The Transformative Pathway and Actions To Deliver The Sustainable Agenda,’ di sini semalam.

Beliau berkata, satu daripada cabaran tersebut ialah pertumbuhan populasi di kawasan bandar memandangkan 80 peratus atau 26 juta rakyat dijangka mendiami kawasan bandar pada 2030 berbanding 77 peratus sekarang.

“Dengan saiz populasi yang begitu besar di bandar raya, kita menghadapi cabaran untuk memenuhi keperluan masyarakat bandar kita – menguruskan sisa buangan, masalah kesesakan lalu lintas dan pencemaran udara yang semakin buruk, menyediakan rumah mampu milik, memastikan akses kepada bekalan air serta elektrik tanpa gangguan, akses berkualiti kepada pengangkutan awam dan telekomunikasi serta menangani banjir,” katanya.

Beliau berkata, Malaysia juga menghadapi cabaran dari segi perubahan profil demografi yang mana akan wujud masyarakat menua menjelang 2045 dengan 14 peratus penduduk berusia 65 tahun ke atas.

Perdana Menteri berkata, cabaran yang bakal dihadapi ialah dari segi keperluan perkhidmatan kesihatan dan persekitaran fizikal.

“Justeru, persekitaran bandar raya dan bandar kita mesti mesra warga menua dan mesra gender dalam kita mempersiapkan diri mendepani perubahan profil masyarakat ini. Sudah tiba masa untuk kita menangani isu masyarakat menua dalam pelan pembangunan kebangsaan dan melihat semula perancangan serta pembangunan fizikal kita bagi memenuhi keperluan komuniti warga emas,” katanya.

Muhyiddin berkata, bandar raya juga harus memenuhi keperluan golongan kurang upaya dan menyediakan ruang awam berkualiti yang membolehkan mereka berkumpul dan memperkukuh perpaduan sosial selain membolehkan bandar raya mengetengahkan identiti budaya tempatan.

“Memandangkan hanya tinggal 10 tahun untuk mencapai Agenda Pembangunan Lestari 2030, kita harus, bukan sahaja menangani cabaran dan aspirasi yang ditetapkan, tetapi juga melaporkan dan mengemukakan pelan tindakan, kemajuan serta usaha kita ke arah mencapai Matlamat Pembangunan Lestari (SDGs) seiring dengan wawasan Malaysia menjadi Negara Bandar Lestari,” katanya.

Sehubungan itu, Muhyiddin berkata amat penting bagi pemimpin setempat, perwakilan masyarakat atau kerajaan dan pihak berkuasa tempatan beroperasi menerusi pendekatan keterlibatan yang akan meningkatkan kecekapan dan keberkesanan sistem pengurusan.

“Pemimpin setempat memainkan peranan yang semakin penting kerana mereka berhubung secara langsung dengan komuniti serta terlibat dalam perancangan, pembangunan dan pengurusan bandar raya,” tambah beliau.

Perdana Menteri berkata, perkongsian yang kukuh antara semua peringkat juga penting termasuk dengan komuniti, badan bukan kerajaan, golongan profesional, perniagaan dan sektor swasta serta jentera kerajaan.

Sektor swasta memainkan peranan penting dalam memperkukuh pertumbuhan ekonomi tempatan serta menyediakan pekerjaan, katanya. – Bernama

See author's posts


Guru selamat kereta berpusing lapan kali

BETONG: Nyawa seorang guru wanita yang mengajar di Sekolah Kebangsaan (SK) Kampung Kebuaw Dalat nyaris melayang apabila kenderaan yang dipandunya berpusing sebanyak lapan kali sebelum terbabas di Jalan Pan Borneo Betong- Saratok berdekatan Maja Padeh, Ahad lalu.

Dalam kemalangan kendiri yang berlaku sekitar 2.00 petang itu, guru wanita yang berasal dari Kampung Rayang, Serian berkenaan bernasib baik apabila hanya mengalami kecederaan ringan.

Pegawai Operasi Balai Bomba dan Penyelamat (BBP) Betong PBK I Henry Ak Jugah berkata pihaknya menerima panggilan kecemasan berhubung kejadian itu pada 2.06 petang.

“Setibanya pasukan bomba ditempat kejadian, didapati kemalangan kendiri melibatkan sebuah kenderaan Perodua Myvi berwana hitam yang dipandu  mangsa yang datang dari arah Serian dalam perjalanan pulang ke SK Kampung Kebuaw Dalat berpusing lapan kali di jalan raya tersebut.

“Mangsa didapati mengalami cedera ringan dan berjaya dikeluarkan oleh orang awam, dan diserahkan kepada pasukan bomba untuk rawatan awal sebelum diserahkan kepada pihak ambulans Hospital Betong untuk tindakan selanjutnya,” katanya.

Katanya, seramai 10 anggota bomba yang diketuai oleh PBK II Jusmandie Jamaie dikerahkan ke lokasi kejadian itu semalam.

“Tiada sebarang kemalangan jiwa dilaporkan kejadian itu,” ujar Henry.

Oleh Adi Safarman

See author's posts


RM593 juta dibelanja rawat Covid-19

KUALA LUMPUR: Sebanyak RM593 juta telah dibelanjakan bagi perolehan darurat peralatan tambahan hospital yang diperlukan bagi merawat kes Covid-19 sejak dua tahun lepas, Dewan Rakyat diberitahu semalam.

Menteri Kesihatan Khairy Jamaluddin berkata, perolehan yang dibuat pada 2020 dan tahun ini (2021) telah diagihkan mengikut keperluan ke semua fasiliti kesihatan di seluruh negara.

“Ia termasuk peralatan seperti katil pesakit biasa, katil pesakit Unit Rawatan Rapi (ICU), ventilator, ultrabunyi, body freezer, kontena mayat, silinder oksigen dan lain-lain lagi.

“Ini tidak termasuk sumbangan peralatan yang diterima dari dalam dan luar negara yang bernilai RM148 juta,” katanya, menjawab soalan Datuk Abdullah Sani Abdul Hamid (PH-Kapar) yang meminta Khairy menyatakan status kebolehupayaan alatan hospital kerajaan yang digunakan untuk merawat pesakit Covid-19.

Khairy berkata, selain menambah peralatan hospital, Kementerian Kesihatan (KKM) juga menubuhkan  ‘National Rapid Response Task Force’ supaya petugas kesihatan boleh dimobilisasi ke negeri-negeri yang mempunyai jangkitan kes tinggi ketika ini seperti Pulau Pinang, Kedah dan Sabah.

Menurut Khairy setakat ini seramai 223 petugas kesihatan telah dihantar ke Pulau Pinang, 156 ke Kedah dan 102 orang ke Sabah bagi memastikan kes-kes kritikal dapat ditangani dengan baik dan petugas kesihatan tidak mengalami burn out (keletihan melampau).

Menjawab soalan tambahan Abdullah Sani berkenaan sama ada KKM akan menubuhkan sebuah hospital kekal untuk merawat kes Covid-19, Khairy berkata, buat masa ini KKM akan mengekalkan status hospital yang telah ditukarkan sebagai hospital penuh Covid-19 di negeri-negeri seluruh negara.

“Perancangan itu saya tak boleh sebut berapa lama, tetapi kita harap dengan penurunan kes, lebih banyak hospital hybrid yang mana sebahagian wad diambil alih (untuk rawat Covid-19) dapat dijadikan semula hospital biasa,” katanya.

Mengikut laman web covid-19.moh.gov.my, terdapat 100 hospital merawat Covid-19 di seluruh negara dengan lapan daripadanya adalah hospital penuh Covid-19 manakala selebihnya hospital hybrid.

— Bernama

See author's posts


PENJANA pacu sektor ekonomi

MELAKA: Pelan Jana Semula Ekonomi Negara (PENJANA) adalah pakej rangsangan ekonomi yang mampan untuk memacu semula pertumbuhan sektor perdagangan, perindustrian dan pembuatan negara yang terkesan akibat penularan wabak Covid-19.

Timbalan Menteri Perdagangan Antarabangsa dan Industri, Datuk Lim Ban Hong berkata menerusi PENJANA, usahawan atau syarikat perusahaan kecil dan sederhana akan dibantu untuk mengekalkan perniagaan mereka, sekali gus memulihkan ekonomi sektor itu.

“Sekarang kita memasuki fasa pemulihan Covid-19 dan pemulihan ekonomi negara namun usaha ini memerlukan kerjasama semua pihak sama ada kerajaan, sektor awam dan swasta, pihak industri dan rakyat.

“Banyak inisiatif yang diberikan kerajaan di bawah PENJANA untuk majikan, pekerja dan industri atau sektor yang terlibat untuk merangsang ekonomi, produktiviti dan pengoperasian pelbagai industri di negara ini,” katanya kepada pemberita selepas melawat pusat pembungkusan dan pengagihan peralatan perlindungan diri di sini, hari ini.

Turut hadir Ketua Menteri Datuk Sulaiman Md Ali dan Pengarah Kesihatan negeri Dr Ismail Ali.

Mengulas lanjut, Lim berkata pakej rangsangan ekonomi itu mampu memastikan semua sektor yang menyumbang kepada ekonomi rakyat dan negara dapat digerakkan sepenuhnya sekali gus mengimbangi pertumbuhan ekonomi mikro dan makro.

Pada Jumaat, Perdana Menteri Tan Sri Muhyiddin Yasin mengumumkan 40 inisiatif di bawah PENJANA bernilai RM35 bilion yang sebahagian besarnya disasarkan bagi jaminan pekerjaan termasuk yang berada dalam ekonomi gig, meningkatkan kemahiran semula dan membantu aliran tunai perniagaan.

Bertemakan ‘Bersama Menjana Ekonomi’, pakej itu bertujuan memperkukuh ekonomi negara yang terjejas akibat pandemik Covid-19 yang melanda sejak awal tahun ini.- Bernama

See author's posts


Ops Pantau: KPDN Sarawak rekod 457 kes dengan nilai rampasan lebih RM6 juta

KUCHING: Sebanyak 457 kes dengan nilai rampasan RM6,266,799.71serta kompaunberjumlah RM334,388 direkodkan Kementerian Perdagangan Dalam Negeri dan Kos Sara Hidup (KPDN) Sarawak setakat hari ini sejak pelancaran Ops Pantau pada 23 Mac lalu.Pengarah KPDN Sarawak Matthew Dominic Barin berkata, pemeriksaan telah dijalankan di sebanyak 3,017 premis dan 29,966 pengilang, pemborong, pasar basah, pasar tani, pasar malam, pasaraya, hypermarket, kedai runcit di seluruh Sarawak.

Jelas Matthew, jumlah kes dengan nilai rampasan serta kompaun adalah hasil daripada pemeriksaan yang telah dijalankan sejak 1 Januari lalu sehingga ke hari ini.

“Pemantauan dan pemeriksaan harga dan bekalan barang kawalan bagi memastikan keperluan pengguna mencukupi sepanjang Ramadan dan perayaan Aidilfitri tahun ini.Pemeriksaan di bawah OPS PANTAU 2023 melibatkan bekalan barang kawalan, harga barang seperti aduan harga tinggi atau disyaki melibatkan unsur pencatutan, Jualan Murah, tempoh sah Alat Timbang atau Sukat, penjualan Barang Tiruan/Cetak Rompak, Perbahasan Halal serta Bazar Aidilfitri atau Ramadan yang menjual juadah berbuka puasa di seluruh Sarawak.

Seramai 189 pegawai Penguat kuasa dan 99 Pegawai Pemantau Harga digerakkan bagi menjayakan Ops Pantau tersebut.

Mengulas mengenai isu telur pada musim perayaan, Matthew berkata, setakat ini, tiada masalah bekalan telur di Sarawak sepanjang Ramadan sehingga perayaan Aidilfitri kelak.“Tiada masalah pada masa ini, kalau ada boleh ajukan kepada kementerian.“Malah pegawai KPDN akan sentiasa memantau situasi bekalan setiap hari di seluruh negeri,” ujarnya.Dalam pada itu, sekiranya penguna mempunyai maklumat mengenai mana-mana pelanggaran oleh peniaga ke atas akta yang dikawalselia oleh Kementerian boleh menyalurkan maklumat melalui saluran WhatsApp 019-279 4317 / 019-848 8000,Portal e-Aduan KPDN iaitu http://e.aduan.kpdn.gov.my, Call Centre 1-800-886-800 iv. E-mel (e-aduan@kpdn.gov.my)  Aplikasi Telefon Pintar Ez ADU KPDN atau Bilik Gerakan Penguatkuasaan 03-8882 6088 / 6245.

Oleh Azreen Keria

See author's posts


Kerana BPN, orang ramai ingkar arahan PKP

BATU NIAH : Ramai penduduk luar bandar
keluar ke pekan untuk mengeluarkan Bantuan Prihatin Nasional
(BPN) yang diumumkan masuk ke akaun penerima semalam.

Tinjauan Utusan Sarawak di sebuah bank
di pekan Batu Niah mendapati orang ramai telah
berbaris panjang sejak jam 9 pagi lagi.

Lebih menyedihkan apabila
mereka tidak mematuhi arahan penjarakkan sosial di bawah Perintah Kawalan Pergerakan (PKP) semata-mata
untuk mendapat ruang ke mesin pengeluaran wang.

Seorang awam yang enggan dikenali ketika diminta mengulas
perkara ini berkata hal ini tidak seharusnya berlaku dan  orang ramai tidak perlu bergegas mendapatkan bantuan itu
demi keselamatan sendiri ekoran menularnya wabak Covid-19 ketika ini.

“Mereka yang sudah menerima pesanan ringkas tentang kelulusan BPN tidak
perlu berebut hingga berbaris panjang ke bank,” katanya.

Keadaan serupa tuut berlaku mesin wang di RTC Bekenu pada pagi semalam.

Orang ramai seperti tidak
kisah tentang penularan wabak Covid-19 serta betapa
mudahnya seseorang dijangkiti.

See author's posts


Pakai pelitup muka atau denda RM1,000

KUALA LUMPUR: Bermula Sabtu lepas, 1 Ogos 2020, masyarakat telah mula memakai pelitup muka khususnya semasa berada di dalam pengangkutan awam dan kawasan sesak berikutan langkah kerajaan mewajibkan pemakaiannya untuk membendung wabak Covid -19.

Rata-rata rakyat boleh dikatakan akur dengan peraturan terbaharu itu daripada membayar denda RM1,000 di bawah Akta Pencegahan dan Pengawalan Penyakit Berjangkit 1988 (Akta 342), sekiranya gagal mematuhinya.

Tinjauan Bernama di sekitar ibu kota pada hari pertama penguatkuasaan arahan itu turut mendapati masyarakat mula mendisplinkan diri dengan memakai pelitup muka khususnya di kawasan tumpuan sebaik sahaja keluar daripada kenderaan masing-masing.

Pelitup muka kini boleh dikategorikan sebagai ‘perisai’ paling penting dalam menghadapi musuh tidak kelihatan Covid -19, selain memastikan penjarakan fizikal yang wajib dipatuhi rakyat.

Selain sentiasa menyediakan bekalan lebihan pelitup muka di dalam kenderaan, membawa cecair pembasmi kuman bersama serta mengamalkan penjarakan fizikal turut menjadi amalan baharu masyarakat ketika berada di tempat awam.

Ketua Pengarah Kesihatan Datuk Dr Noor Hisham Abdullah juga dilaporkan berkata penggunaan pelitup muka perlu diamalkan bersama penjagaan kebersihan tangan dengan kerap dan penjarakan fizikal yang selamat iaitu sekurang-kurangnya satu meter daripada orang lain.

Kata Dr Noor Hisham, terdapat dua jenis pelitup muka yang boleh digunakan bagi tujuan pencegahan jangkitan Covid -19 iaitu pelitup muka perubatan dan pelitup muka bukan perubatan. — Bernama

See author's posts


Petronas, Petros perluas kerjasama percepat Pelan Hala Tuju Gas Sarawak

KUALA LUMPUR: Petroliam Nasional Bhd (Petronas) menandatangani dua perjanjian penting dengan Petroleum Sarawak Bhd (Petros) berkaitan dengan peluang kerjasama berdasarkan Pelan Hala Tuju Gas Sarawak.

Menurut kenyataan Petronas pada Jumaat, pemeteraian pertama melibatkan Perjanjian Dasar Induk (HOA) untuk memperluas penggunaan gas asli di negeri itu bagi membekalkan 60 juta kaki padu standard sehari (MMscfd) gas mulai 2026 kepada stesen jana kuasa turbin gas kitaran gabungan 400 MW yang dicadangkan di Miri.

Ia susulan Memorandum Persefahaman (MoU) yang telah ditandatangani pada Disember 2021 berkaitan dengan jumlah bekalan gas asli yang disemak untuk Sarawak bagi pelaksanaan projek di bawah Pelan Hala Tuju Gas Sarawak, jelasnya.

Petronas memaklumkan justeru, pihaknya akan membangunkan sumber gas baharu serta infrastruktur luar pesisir dan daratan yang berkaitan untuk menyokong bekalan gas tambahan, sekali gus langkah ini menandakan bermulanya pembangunan Hab Miri seperti yang ditetapkan dalam pelan itu.

Syarikat minyak nasional itu juga menjelaskan, sebagai tambahan kepada HOA tersebut, Petronas dan Petros akan bekerjasama rapat untuk mewujudkan penyerapan dan penyimpanan karbon (CCS) sebagai peluang perniagaan baharu melalui satu kajian pelan hala tuju ekosistem CCS, dalam meletakkan Sarawak sebagai hab pensekuesteran serantau.

Kedua-dua pihak juga berusaha untuk menggalakkan penyertaan syarikat Sarawak dan pembangunan bakat tempatan dalam bidang baharu ini, tambah Petronas.

Menurut Petronas, untuk memformalkan usaha itu, satu Perjanjian Kerjasama Bersama (JCA) juga ditandatangani untuk memudahkan pengawasan pembangunan CCS dan pengoperasiannya di Sarawak, sebagai peralihan industri ke arah masa depan karbon rendah.

HOA dan JCA itu ditandatangani pada 19 Oktober 2022 semasa majlis sambutan ulang tahun kelima Petros.

Naib Presiden Eksekutif dan Ketua Pegawai Eksekutif Hiliran Petronas, Datuk Adif Zulkifli berkata sebagai rakan kongsi jangka panjang Sarawak, Petronas terus melakukan peranan dalam membangunkan industri minyak dan gas yang mampan dan progresif dalam landskap peralihan tenaga, menerusi projek berkelas dunia.

Beliau berkata projek berkelas dunia itu seperti pembangunan gas Kasawari, yang termasuk aplikasi teknologi pensekuesteran karbon.

“Pada masa sama, Petronas juga akan terus menarik pelaburan baharu ke dalam sektor huluan untuk menyokong peningkatan permintaan terhadap gas seperti yang dijangkakan dalam Pelan Hala Tuju Gas Sarawak,” katanya.

Pada majlis sama, Petronas Carigali Sdn Bhd (PCSB), anak syarikat milik penuh Petronas menandatangani Perjanjian ‘Farm Out’ atau pajakan dengan Petroleum Sarawak Exploration & Production Sdn Bhd (PSEP), anak syarikat milik penuh Petros bagi penjualan 45 peratus kepentingan penyertaan bukan operasi milik PCSB dalam Blok SK407 PSC. – Bernama

See author's posts


Dicekup ketika leka berjudi

LIONG CHAI LING

MIRI: Seorang wanita serta 12 lelaki yang leka bermain pertaruhan judi ‘pai kaw’ diberkas polis dalam serbuan ke atas sebuah pusat hiburan di Marina Square di sini, semalam.

Dalam serbuan jam 9.30 malam itu, kesemua suspek berumur antara 24 hingga 58 tahun itu tidak sempat melarikan.

Ketua Polis Daerah, Asisten Komisioner Lim Meng Seah berkata, ketika serbuan dibuat, kesemua suspek sedang berkumpul mengelilingi sebuah meja dan leka bermain judi jenis ‘pai kaw’.

“Hasil serbuan itu, polis turut merampas pelbagai peralatan judi seperti dadu, token dan wang tunai berjumlah RM19,353 yang digunakan untuk tujuan pertaruhan judi berkenaan,” katanya di sini.

Menurut Lim, pusat hiburan tersebut tidak beroperasi ketika serbuan dibuat. Katanya, semua suspek ditahan itu dibawa ke Balai Polis Pusat Miri untuk siasatan mengikut Seksyen 6(1) Akta Rumah Judi Terbuka 1953 dan Peraturan 3 (1) Peraturan-Peraturan Pencegahan Dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) 2020.

See author's posts


WUJUDKAN LEBIH BANYAK PAWE

ADALAH satu cadangan yang baik untuk mengusahakan pewujudan lebih banyak Pusat Aktiviti Warga Emas (PAWE) di peringkat daerah di seluruh Sarawak.

Setakat ini, PAWE yang dikendalikan oleh Kementerian Wanita, Kanak dan Kemajuan Komuniti berhasrat untuk menambah lagi bilangan 13 PAWE yang ada kepada 45 dalam masa terdekat.

Hal ini bersesuaian sekali memandangkan jumlah golongan yang mencapai gelaran di bawah kategori warga emas sudah mencecah 345,000.

Peningkatan bilangan golongan itu memerlukan pengedalian yang sistematik melalui institusi yang terurus seperti PAWE agar warga tua mudah terarah untuk menyesuaikan diri dengan usaha pembelajaran sepanjang hayat agar golongan berkenaan masih relevan untuk membuat sumbangan yang signifikan dalam masyarakat.

Lagipun, cara masyarakat berurusan dengan warga emas berbeza dari satu tempat ke satu tempat, bergantung pada cara dan budaya masyarakat tertentu, sama ada berlandaskan etnisiti, mahupun adat resam serta tata cara agama masing-masing.

Ada kelompok yang betul-betul prihatin terhadap kebajikan warga emas secara semula jadi, ada juga yang melakukannya beralaskan ‘hipokrisi’, dan ada pula segelintir pihak yang seolah-olah meletak warga emas bagaikan melukut di tepi gantang.

Dari aspek hak asasi manusia, penjagaan dan kecaknaan terhadap warga emas memang diiktiraf.

Dari satu sudut pula, ada dalam kalangan warga emas yang ‘tidak selesa’ dengan penjagaan PAWE berkemungkinan atas sebab keegoan dan seumpamanya. Apa-apapun jua hakikatnya, dalam sebuah masyarakat yang ulung ketamadunannya, keprihatinan terhadap golongan tua merupakan tatasusila yang diiktiraf umum.

Sesungguhnya Malaysia menghala ke arah Negara Menua (Ageing Nation) menjelang 2030. Kita tidak mahu warga tua kita menjadi beban kepada masyarakat pada ketika mencapai usia tua setelah banyak menyumbang tenaga dan bakti sepanjang hayat mereka sewaktu muda.

Institusi seperti PAWE juga wajar dipertingkatkan ruang lingkup aktivitinya supaya menjadi wadah yang sesuai untuk menjajarkan pengetahuan warga emas agar relevan dengan peredaran zaman.

Pada zaman digital ini, sudah tentulah cakupan ruang lingkup yang perlu warga emas fahami adalah perubahan iklim kerja kontemporari.

Warga emas terdiri daripada pelbagai latar belakang – baik latar belakang akademik, mahupun pengalaman mentah yang dilalui masing-masing.

Pengendali yang ditugaskan untuk mengurus setiap PAWE wajarlah tahu dan mahu memahami pekuliariti kelompok di tempat masing-masing, serta menyesuaikan cakupan perkara PAWE masing-masing untuk menggeraktindakkan pusat masing-masing mengikut kesesuaian penghuninya.

Biarlah warga emas terus mencurahkan bakti mereka kepada masyarakat pada hari-hari terakhir mereka. Semoga usaha sedemikian boleh dijadikan ‘azimat’ berguna untuk generasi penerus.

See author's posts


Tarikan interaktif digital di Boulevard

KUCHING: Pusat beli-belah popular Boulevard Kuching menganjurkan program ‘Pengalaman Mengasyikkan dan Seni Interaktif’ bermula hari ini hingga 27 November.

Pengarah Eksekutif syarikat Kumpulan Boulevard, Derek Ling, berkata ibubapa boleh membawa anak-anak mereka ke situ mulai jam 10 pagi hingga 9 malam dan mereka boleh belajar mengenai hidupan laut dan muzik secara percuma.

“Program ini diadakan sebagai tanda tanggungjawab sosial korporat (CSR) kepada pelanggan yang telah menyokong kami selama ini.

“Boulevard kini bergerak ke era pendigitalan. Kami melakukan ini untuk membolehkan orang ramai mengalami dan membawa keluarga serta anak-anak mereka kerana sesetengah kanak-kanak tidak berpeluang untuk datang dan melihat hidupan laut secara lebih dekat,” katanya ketika ditemui pemberita Utusan Sarawak di sini, hari ini.

Beliau berkata pihaknya membelanjakan hampir RM1 juta untuk projek itu di tiga lokasi Boulevard iaitu di Miri, Bintulu dan Kuching.

Sementara itu, Pengerusi MBKS Zon 3, Kaunselor Majlis Bandaraya Kuching Selatan (MBKS) Mok Chuang Ping yang mewakili Datuk Bandar, Dato Wee Hong Seng memuji usaha pusat beli-belah itu kerana sanggup melaburkan teknologi dari luar negara untuk pelanggan setia Boulevard serta rakyat Sarawak.

“Saya sangat gembira kerana mereka telah melatih kakitangan untuk melakukan projek ini. Saya amat menggalakkan syarikat swasta dan badan bukan kerajaan (NGO) untuk sama-sama mengambil inisiatif seperti ini iaitu membawa masuk teknologi ICT untuk rakyat negeri ini,” katanya.

Untuk maklumat lanjut mengenai program ini, layari facebook (https://www.facebook.com/boulevardshoppingmall/), instagram (boulevardshoppingmall_kuching) dan laman sesawang (https://boulevardmall.my/).

Oleh NUR AIN OTSMAN

See author's posts


AS$2.5 bilion diterima dalam tempoh dua bulan

SHAH ALAM: Kerajaan akan menerima pembayaran tunai sebanyak AS$2.5 bilion daripada AS$3.9 bilion yang telah dipersetujui oleh Goldman Sachs Group Inc. bagi penyelesaian tuntutan tertunggak berkaitan urus niaga untuk 1Malaysia Development Berhad (1MDB) dalam tempoh dua bulan.

Menteri Kewangan, Tengku Datuk Seri Zafrul Tengku Abdul Aziz berkata, baki sebanyak AS$1.4 bilion akan dibayar selepas aset yang berkait dengan hasil yang telah diseleweng melalui urus niaga itu dikembalikan semula kepada kerajaan.

“Sebelum ini, kita telah menerima tunai sebanyak AS$620 juta daripada Jabatan Kehakiman (DoJ) Amerika Syarikat.

“Jumlah keseluruhan sebanyak AS$2.5 bilion akan diterima dalam masa dua bulan, bakinya akan diberi apabila kita mendapat semula beberapa aset,” katanya kepada pemberita ketika melawat Yayasan Hasanah di sini semalam.

Beliau berkata wang tersebut akan disalurkan ke satu tabung amanah yang ditubuhkan hanya untuk membayar hutang 1MDB.

Ditanya sama ada wang yang diterima itu cukup untuk membayar hutang 1MDB, Tengku Zafrul berkata wang tersebut akan banyak membantu terutamanya dari segi pembayaran bon syarikat itu yang akan matang pada 2022 dan 2023.

Beliau juga berkata penyelesaian itu melibatkan antara Kerajaan Malaysia dan Goldman Sachs, bukan antara dua pegawainya, Tim Leissner dan Roger Ng yang terlibat dalam skandal 1MDB.

“Penyelesaian dua hala ini juga tidak akan mempengaruhi usaha kerajaan untuk mendapatkan kembali aset dan dana 1MDB daripada mana-mana pihak, sama ada individu atau syarikat,” katanya.

Semalam, Kementerian Kewangan dalam kenyataan berkata Goldman Sachs Group Inc. bersetuju untuk membayar sebanyak AS$3.9 bilion (RM16.6 bilion) bagi penyelesaian tuntutan tertunggak berkaitan dengan tiga urus niaga bon yang telah disusun dan diatur oleh Goldman Sachs untuk 1MDB.

Penyelesaian itu merangkumi pembayaran tunai sebanyak AS$2.5 bilion dan jaminan untuk pengembalian penuh berjumlah sekurang-kurangnya AS$1.4 bilion dari segi aset yang berkait dengan hasil yang telah diseleweng melalui tiga urus niaga bon tersebut.   – Bernama

See author's posts


3 penjuru di Puncak Borneo, calon ASPIRASI tarik diri

PADAWAN: Kerusi Parlimen Puncak Borneo menyaksikan saingan tiga penjuru antara calon Gabungan Parti Sarawak (GPS) Datuk Willie Anak Mongin, Pakatan Harapan (PH) Diog Anak Dios dan calon Parti Sarawak Bersatu (PSB) Iana Anak Akam pada Pilihan Raya Umum ke-15 (PRU-15) ini.

Calon Parti Aspirasi Rakyat Sarawak (ASPIRASI), George Young Si Record menarik diri pada saat akhir.

George, yang sebelum ini diumumkan oleh Presiden ASPIRASI Lina Soo sebagai calon parti, menarik diri atas alasan menurut Lina bahawa mereka tidak bersetuju PRU-15 diadakan lebih awal dan semasa musim banjir.

Pegawai Pengurus Pilihan Raya Parlimen Puncak Borneo, Ranum Bari membuat pengumuman pengesahan penerimaan tiga calon pada 12.20 tengah hari di Pejabat Daerah Siburan, hari ini.

Willie yang diiringi Menteri Pendidikan, Inovasi dan Pembangunan Bakat Sarawak, Datuk Roland Sagah Wee Inn sebagai pencadang dan seorang penyokong iaitu Ahli Dewan Undangan Negeri (ADUN) Mambong, Datuk Dr Jerip Susil tiba di pekarangan pejabat tersebut 8.45 pagi.

Turut mengiring beliau ialah, ADUN Serembu yang juga Ketua Pemuda Parti Pesaka Bumiputera Bersatu (PBB), Miro Simuh.

Lebih 1,000 penyokong GPS dari tiga DUN iaitu Serumbu, Mambong dan Tarat hadir memberi sokongan moral kepada Willie di pusat penamaan calon di Pejabat Daerah Siburan.

See author's posts


Alice Jawan dilantik sebagai anggota MAVCOM

KUCHING: Setiausaha Tetap Kementerian Pengangkutan Sarawak, Dato Ir. Alice Jawan Empaling dilantik sebagai anggota Suruhanjaya Penerbangan Malaysia (MAVCOM) yang baharu bagi tempoh tiga tahun berkuat kuasa 28 Mac 2023 hingga 27 Mac 2026.

MAVCOM dalam satu kenyataan memberitahu, pelantikan Dato Ir. Alice adalah atas kepakaran, pengalaman luas dan semangat dalam perkhidmatan beliau kepada rakyat.

“Kriteria yang ada ini  akan memainkan peranan penting dalam memacu industri penerbangan Malaysia.

“MOT  MAVCOM amat berbesar hati dan mengalu-alukan pelantikan Dato Ir. Alice,” katanya dalam satu kenyataan.

Katanya lagi, ia juga seiring dengan usaha bagi membangunkan industri penerbangan awam yang berdaya maju dari segi komersial serta responsif kepada keperluan rakyat.

Untuk rekod, Dato Ir Alice telah memegang beberapa jawatan Pengurusan Kanan dan Lembaga Pengarah di Negeri Sarawak termasuk memainkan peranan sebagai Pengerusi Lembaga Boya dan Api Sarawak, Pengerusi Eksekutif Majlis Keselamatan Jalan Raya Sarawak dan Timbalan Pengerusi Lembaga Sungai-sungai Sarawak.

Sementara itu, MOT dan MAVCOM juga turut mengucapkan terima kasih kepada Perdana Menteri, Datuk Seri Anwar Ibrahim atas pengesahan dan sokongan yang diberikan terhadap pelantikan Dato Ir Alice.

See author's posts


Usahawan kopi Tokkikiter berhasrat wujudkan pusat sehenti kopi

MARANG: Usahawan kopi Tokkikiter, Humairah Mohd Nasir berhasrat mewujudkan pusat sehenti kopi yang dilengkapi ladang, pusat pemprosesan, pusat jualan dan kafe pada masa akan datang.

Beliau berkata, ia bagi membolehkan pengunjung mempelajari proses pembuatan kopi di samping menikmati kopi yang dihasilkan syarikat itu.

Menurut Humaira, beliau dan suaminya, Mohd Mustakim Mohd Kasturi yang sebelum itu sama-sama terlibat dalam dunia penyelidikan bioteknologi selama 10 tahun, mula mengambil alih perusahaan kopi itu daripada datuknya, Seman Ibrahim pada 2016.

Perusahaan membuat kopi itu dimulakan oleh datuknya sejak awal 80-an, sebelum melalui proses pembaharuan dan penambahbaikan bagi menyesuaikan produk kopi yang ada mengikut selera masyarakat dan kehendak pasaran.

“Semua kerja daripada membeli biji kopi, pemprosesan dan promosi kami lakukan sendiri, dibantu oleh emak, ayah dan adik-beradik lain.

“Walaupun penat, itulah usaha serta pengorbanan yang perlu kami lalui untuk menaikkan nama kopi Tokkikiter di pasaran hari ini,” katanya ketika ditemui di kilang kopi Tokkikiter di Kampung Bukit Gasing, di sini, baru-baru ini.

Katanya, antara cabaran paling getir adalah mendapatkan modal bagi mengusahakan perniagaan dalam skala lebih besar.

“Selain usaha keras kami, kejayaan kami hari ini adalah hasil sokongan agensi kerajaan seperti Jabatan Pertanian dan Lembaga Pemasaran Pertanian Persekutuan (FAMA) yang memberi bantuan mesin dan sebagainya,” kata graduan ijazah sarjana dalam bidang bioteknologi itu.

Menurut Humaira, kerja keras mereka selama empat tahun semakin membuahkan hasil apabila berupaya mencapai kadar pengeluaran kopi sebanyak 150 kilogram sebulan termasuk yang dipasarkan dalam bentuk biji kopi, serbuk dan uncang.

Jenama kopi Tokkikiter yang dahulunya hanya boleh didapati di pasaraya sekitar Kuala Terengganu dan kedai runcit kini boleh didapati di pusat beli-belah Malakat Mall di Cyberjaya, Selangor yang menghimpunkan 100 peratus usahawan Muslim untuk berniaga di bawah satu bumbung.- Bernama

See author's posts


Perniagaan sektor sukan dibenar beroperasi mulai 15 Jun

PUTRAJAYA: Kerajaan setuju membenarkan pembukaan semula sektor peniagaan berkaitan sukan seperti gimnasium, dewan tertutup, kompleks sukan dan pusat snuker bermula 15 Jun ini, kata Menteri Kanan (Kluster Keselamatan) Datuk Seri Ismail Sabri Yaakob.

Bagaimanapun operator kompleks atau pusat sukan perlu mengisi borang notifikasi pembukaan terlebih dahulu melalui laman web Kementerian Perdagangan Antarabangsa dan Industri (MITI) bagi rujukan prosedur operasi standard (SOP) dan untuk tujuan pemantauan oleh Kementerian Belia dan Sukan (KBS).

“Borang notifikasi boleh diakses bermula semalam,” katanya pada sidang media harian di sini, semalam.

Menjelas lanjut, Ismail Sabri berkata kerajaan juga bersetuju memberi kebenaran kepada orang awam untuk melakukan aktiviti sukan dan rekreasi yang tidak ada sentuhan badan di dalam atau luar dewan bermula 15 Jun ini.

Ia melibatkan sukan individu (badminton, olahraga dan angkat berat), sukan permotoran, sukan ekstrem (payung terjun, papan luncur, paramotor) dan sukan rekreasi atau riadah meliputi senamrobik dan yoga.

Bagaimanapun orang ramai perlu mematuhi penjarakan sosial sekurang-kurangnya satu hingga tiga meter untuk aktiviti statik seperti angkat berat dan berlari atas ‘treadmill’ serta tiga hingga lima meter untuk aktiviti dinamik seperti latihan bola sepak, hoki dan ragbi.

“Bagi sukan berpasukan seperti bola sepak, hoki, ragbi, bola jaring dan sukan tempur atau kombat seperti karate, taekwondo dan silat, keputusan mesyuarat masih kekal tidak boleh dimainkan secara permainan.

“Sukan-sukan ini dibenarkan untuk tujuan latihan sahaja tanpa sentuhan badan dengan penjarakan sosial semasa latihan,” katanya.

Ismail Sabri turut mengingatkan bahawa penganjuran kejohanan, acara, pertandingan sukan dan sukan air masih tidak dibenarkan buat masa ini bagi mengelak penghimpunan ramai. — Bernama

See author's posts


Sejarah penubuhan BINA

SELEPAS Sarawak mencapai kemerdekaan pada 1963 menerusi pembentukan Malaysia, pemimpin Islam Sarawak mula melihat bagaimana untuk membangunkan dan memperkasakan Islam di Sarawak. Ini kerana sejak dibawah pentadbiran penjajah Barat termasuk juga Jepun, budaya yang bertentangan dengan Islam telah bercampur baur dalam amalan masyarakat Islam.

Oleh itu, usaha diperlukan untuk membersihkan amalan masyarakat Islam daripada amalan yang tidak Islam ini dan seterusnya memperkasakan Islam semula. Walaupun ketika itu Majlis Islam telah ditubuh sejak zaman British, peranan institusi ini lebih kepada usaha pentadbiran. Atas sebab itu usaha dilipatgandakan untuk menubuh sebuah persatuan untuk membantu badan-badan Islam yang lain dalam pembangunan Islam di Sarawak.

Permulaan

Atas sebab itu, sasaran utama dalam hal ini ialah memperkemaskan pemahaman Islam sebenar dalam kalangan generasi muda Islam. Dalam hal ini Persatuan Kebajikan Islam Sarawak (PKIS) tampil untuk menyahut seruan ini. Persatuan ini telah menjemput pelajar Islam dari Tingkatan 5 dan 6 untuk mengikuti kursus agama selama dua minggu. Usaha ini menghadapi cabaran besar kerana ada yang tidak mahu mengikut program keagamaan ini. Mereka berpendapat usaha ini tidak berfaedah.

Namun, usaha bersungguh-sungguh PKIS untuk mengadakan kursus Islam dalam kalangan pemuda Islam ini akhirnya berjaya dilaksanakan dari 24 April hingga 2 Mei 1968. Beberapa tokoh ulama dan akademik Islam telah memberi ceramah dalam kursus tersebut. Antaranya adalah Mufti Sarawak ketika itu, Datuk Abdul Kadir Hassan, Mohd Mortadza Daud dan Fathi Duet.

Tokoh politik seperti Datuk Patinggi Tun Abdul Rahman Ya’akub dan (Tun Pehin Seri) Abdul Taib Mahmud juga terlibat memberi ceramah pada kursus tersebut. Seorang tokoh akademik bidang sians dari Semenanjung Malaysia iaitu Dr Ariffin Suhaimi juga telah dijemput untuk memberi ceramah kepada pelajar-pelajar Islam ini. Dr Ariffin Suhaimi telah memberi ceramah mengenai kaitan tauhid dengan sains.

Kursus bersifat komprehensif tentang Islam ini merangkumi pelbagai perkara seperti daripada aspek ibadahnya, perundangan, ekonomi, kemasyarakatan, sains dan pelbagai lagi aspek kehidupan. Dengan ada kursus ini, maka pelajar-pelajar ini mula sedar akan penting agama Islam dipelihara dan perkasakan di Bumi Kenyalang.

Kongres Islam

Kursus agama ini dipanjangkan lagi dengan Kongres Islam Malaysia Timur dari 3 Mei 1968 hingga 5 Mei 1968. Bermulanya persidangan kongres ini, maka dicadangkan penubuhan sebuah pertubuhan Islam yang diberi nama BINA.

Singkatan pertubuhan dibaca terbalik iaitu Angkatan Nahdatul Islam Bersatu (BINA). BINA secara rasmi didaftarkan pada 3 April 1969. Pada ulang tahun ke-10 BINA, Datuk Abdul Rahman Ya’akub menyatakan bahawa, penubuhan BINA adalah desakan dan harapan sekumpulan pelajar Islam Sarawak ketika itu. Oleh itu penubuhan BINA dapat memimpin generasi muda Islam ini dan seterusnya membina satu umat Islam yang akan mempunyai tanggungjawab membela dan memperjuangkan Islam di Sarawak.

Kata-kata Datuk Abdul Rahman Ya’akub ini menunjukkan bahawa, selain pemimpin Islam yang sedar tentang kepentingan Islam, generasi muda juga mula sedar bahawa perlu mereka berganding bahu untuk memperkasakan Islam di Sarawak. Ini kerana mereka adalah generasi baharu yang akan memikul tanggungjawab untuk memelihara Islam di Sarawak.

Pada hari ini, ramai yang tidak mengenali pertubuhan yang dinamakan BINA. Malah ia seolah-olah tidak wujud lagi, dan hanya tercatat dalam akhbar tempatan pada era 1970-an. Namun, pertubuhan ini telah dijenamakan semula pada 1993. Hari ini BINA dikenali sebagai Harakah Islamiah atau secara ringkasnya HIKMAH.

Penubuhan Cawangan

Berbalik dengan BINA yang dinyatakan awal tadi, selepas penubuhannya, badan ini telah merangka perancangan untuk memperkasakan pembangunan Islam di Sarawak. Cawangan pertama BINA  diwujudkan di Kuching. Seterusnya pada 1970-an, beberapa cawangan ditubuhkan seperti di Simanggang, Kalaka, Sibu, Miri, Simunjan, Sarikei, Lawas, Limbang, Bintangor, Bintulu, Selalang, Belawai,  Rejang, Baram, Lundu, Betong, Daro, Sundar, Mukah, Kuala Tatau, Igan, Sibuti, Sebuyau, Serian, Lutong, Kabong dan Song. Dua cawangan lain pula ditubuhkan di Maktab Perguruan Rejang dan Universiti Malaya.

Kerjasama

Pada awal penubuhan BINA ini, ia mendapat sokongan daripada pertubuhan Islam dunia seperti Rabitatul Alamil Islamiah. Pertubuhan dunia ini berpusat di Makkah dan digerakkan oleh Kerajaan Arab Saudi. Pertubuhan ini telah ditubuh sejak 1962 yang bertujuan untuk mengembangkan syiar Islam berdasarkan kepada nilai-nilai sederhana yang akan mengalakkan keamanan, toleransi dan kasih sayang.

Selain itu, beberapa negara Islam juga memberi bantuan untuk memperkasakan BINA. Antara negara Islam yang membantu BINA pada peringkat awal dan seterusnya adalah Arab Saudi, Libya, Kuwait, Qatar dan Oman serta beberapa lagi negara Islam yang lain. Matlamat penubuhan BINA ini bukan semata-mata dalam soal keagaman dan dakwah tetapi meluas meliputi pelbagai aspek kehidupan manusia seperti kebajikan masyarakat, pembangunan ekonomi dan kemajuan pendidikan berlandaskan ajaran agama Islam.

Kepemimpinan

Dari segi organisasinya, BINA diketuai seorang Yang Dipertua atau presiden. Yang Dipertua pertama untuk pertubuhan ini ialah Datuk Abdul Rahman Ya’akub yang  ketika itu juga adalah Ketua Menteri Sarawak. Beliau pula dibantu oleh seorang timbalan presiden, empat naib presiden, setiausaha agung, bendahari dan ketua penerangan serta 15 ahli jawatankuasa.

Timbalan presiden pertama BINA adalah Liliah Salleh. Empat naib presidennya pula adalah Hanis Mahlie, Mohd Mortadza Daud, Kadri Jili dan Lorna Othman. Ahli jawatankuasa BINA ini akan memegang jawatan selama dua tahun sebelum diadakan pemilihan semula oleh ahli-ahli BINA.

Penubuhan BINA ini merupakan salah satu pengisian kemerdekaan dilakukan oleh pemimpin Islam di Sarawak. BINA kemudiannya telah menunjukkan peranan yang memberangsangkan untuk memperkasakan Islam sehingga Sarawak mampu membangun Islam bersama dengan negeri-negeri lain di Malaysia.

See author's posts


Masalah lambakan sayuran di Tanah Tinggi Lojing diteliti – KPKM

ALOR SETAR: Masalah lambakan sayuran yang dilaporkan berlaku di Tanah Tinggi Lojing sehingga menjejaskan kira-kira 500 pekebun akan diteliti oleh Kementerian Pertanian dan Keterjaminan Makanan (KPKM) dalam usaha melaksanakan langkah penyelesaian berkesan.

Menterinya, Datuk Seri Mohamad Sabu berkata, Lembaga Pemasaran Pertanian Persekutuan (FAMA) turut berperanan memberikan khidmat nasihat bagi memastikan bekalan sayuran stabil, sekali gus memanfaatkan pekebun tempatan.

“FAMA sekarang ini telah pun membeli sayuran pada harga yang lebih mahal daripada harga pasaran kerana mahu membantu pekebun, namun langkah tersebut tidak membantu dalam jangka masa panjang.

“Kementerian akan pastikan penyelarasan dibuat bagi seimbangkan bekalan sayuran tempatan dengan sayuran import,” katanya kepada pemberita pada Majlis Sambutan Aidilfitri Menteri Pertanian dan Keterjaminan Makanan dan Parti Amanah Negara (AMANAH) Negeri Kedah di sini malam tadi.

Mohamad mengulas laporan media tempatan baru-baru ini mengenai pekebun di Tanah Tinggi Lojing terpaksa membuang ribuan tan sayur yang tidak terjual, berikutan didakwa terdapat lambakan bekalan sayur import dari luar negara.

Laporan itu mendakwa masalah itu berlaku apabila pengeluaran sayur tempatan kini meningkat selepas berakhir musim tengkujuh namun bekalan import didakwa masih dibawa masuk ke negara ini.

Mohamad berkata, penanaman sayuran tertentu oleh banyak pekebun pada satu-satu musim mengikut harga pasaran juga menjadi antara faktor wujud lambakan itu.

“Kadangkala apabila misalnya (harga) timun mahal, banyak yang akan menanam timun, bila dapat hasil nanti, masa itu berlaku lambakan di pihak pekebun. Pihak FAMA ada juga membantu iaitu membeli dengan harga tinggi tetapi FAMA tidaklah dapat menampung semua,” katanya.

Beliau berkata, pangkalan data juga sedang dikemas kini bagi membolehkan bantuan dan khidmat nasihat bersesuaian disalurkan kepada pekebun dalam usaha mengatasi masalah lambakan itu. – Bernama

See author's posts


Mayat ditemukan di lokasi pelakon Julian Sands dilaporkan hilang

LONDON: Satu mayat ditemukan di kawasan pergunungan San Gabriel Amerika Syarikat, lokasi pelakon Britain Julian Sands dilaporkan hilang kira-kira lima bulan yang lalu, lapor Agensi Berita (dpa) Jerman.

Jabatan Syerif Daerah San Bernardino berkata pendaki telah menghubungi pihak berkuasa pada Sabtu pagi, berhubung penemuan mayat di kawasan Mount Baldy itu.

Mayat telah dibawa ke Pejabat Koroner, sementara menunggu proses pengecaman, menurut jabatan itu.

Proses pengecaman dijangka diselesaikan minggu depan dan selepas itu jabatan akan mengeluarkan kenyataan.

Sands, 65, tidak pulang selepas melakukan aktiviti pendakian pada 13 Jan lalu, di kawasan Gunung Baldy di pergunungan yang terletak di selatan California .

Pelakon itu terkenal dengan wataknya dalam filem A Room With A View, Leaving Las Vegas dan Warlock serta penampilannya dalam siri televisyen 24, Smallville dan Banshee.

Penemuan mayat itu sejurus selepas keluarganya mengeluarkan kenyataan  dan berterima kasih kepada pasukan mencari dan menyelamat.

Menurut Jabatan Syerif walaupun mayat Sands tidak ditemukan semasa misi mencari dan menyelamat pencarian pada 17 Jun, kes itu masin dibuka.

Pencarian berdepan kekangan akibat cuaca buruk di kawasan itu dan dihentikan pada Mac kerana risiko runtuhan salji.

Lapan misi mencari melalui darat dan udara telah dilakukan termasuk usaha mencari oleh sukarelawan selama lebih 500 jam.

Jurucakap jabatan syerif sebelum ini berkata matlamatnya adalah “untuk memberikan penyelesaian” kepada keluarga Sands. – Bernama-dpa

See author's posts


Jual nanas dalam talian ketika PKP

BATU PAHAT: Nanas dan sambutan Aidilfitri sememangnya tidak dapat dipisahkan memandangkan ia bahan utama untuk menghasilkan beberapa jenis kuih-muih apabila perayaan itu tiba.

Bagaimanapun, penjualannya terjejas susulan pelaksanaan Perintah Kawalan Pergerakan (PKP) yang menyebabkan sebilangan pekebun tanaman itu mengambil inisiatif untuk menukar kaedah jualan demi kelangsungan hidup.

Pengusaha tanaman nanas Mohd Fairuz Mohd As’ari berkata, setelah 10 tahun menanam nanas di kebunnya di Jalan Muar-Air Hitam, di sini, inilah kali pertama beliau menjual kebanyakan hasil tanamannya secara dalam talian berbanding menjual kepada pemborong dan pembekal sebelum ini.

“Pada mulanya saya agak kekok untuk melaksanakan perniagaan secara dalam talian termasuklah kaedah promosi nanas dengan menggunakan beberapa laman sosial dan aplikasi telefon pintar, namun setelah hampir dua bulan, ia sudah menjadi rutin dan lebih memudahkan.

“Saya agak bimbang berlakunya lambakan nanas apabila tibanya Syawal tahun ini pada asalnya tetapi jangkaan berkenaan meleset apabila permintaan tetap ada walaupun perniagaan dilakukan bukan seperti kebiasaan,” katanya ketika ditemui Bernama hari ini.

Sebaik promosi dalam talian dilakukan, Mohd Fairuz, 35, agak terkejut apabila menerima lebih ramai pembeli terutamanya mereka yang mahu mendapatkan secara terus daripadanya secara kecil-kecilan.

Malah, beliau menghantar sendiri pesanan berkenaan kepada pelanggan.

Beliau yang memiliki kira-kira 10 ekar (4.047 hektar) kebun nenas berkata kebanyakan hasil tanamannya itu akan dijadikan jem oleh pelanggan apabila tiba Hari Raya Aidilfitri bagi menghasilkan beberapa jenis kuih popular seperti tat nenas, tat gulung, bahulu lapis dan bahulu gulung.

Katanya, jualan tanamannya hanya terjejas pada awal pelaksanaan PKP, namun kini trend jualan itu hampir kembali normal melainkan untuk pasaran eksport yang masih tertangguh.

“Saya menanam tiga jenis nenas iaitu MD2, Josapine dan Morris, yang mana kini jualan nenas berkenaan mencecah 100 kilogram setiap hari, kurang sedikit daripada sebelum PKP, namun dijangkakan akan meningkat pada minggu hadapan.

“Saya juga berterima kasih kepada Lembaga Perindustrian Nanas Malaysia (LPNM) yang turut membeli sebahagian hasil tanaman saya kali ini bagi mengelakkan berlakunya lambakan terutamanya bagi jumlah nenas yang kebiasaannya dieksport,” katanya. – Bernama

See author's posts


Bantu graduan aktif dalam pertanian

KUCHING: Kementerian Pembangunan Usahawan dan Koperasi (MEDAC) berkolaborasi dengan Kementerian Pengajian Tinggi serta Kementerian Belia dan Sukan membantu graduan menganggur untuk bergiat aktif dalam bidang pertanian.

Menteri MEDAC, Datuk Seri Wan Junaidi Tuanku Jaafar berkata, pihaknya sudah berbincang bersama kedua-dua kementerian berkenaan untuk memberi latihan dan sebagainya kepada graduan tersebut agar mereka dapat membantu negara menghasilkan produk makanan melalui pertanian.

“Daripada mereka terus menganggur, adalah lebih baik sekiranya membantu negara menghasilkan bekalan makanan.

“Hal ini kerana, Malaysia banyak mengimport makanan dari luar negara,” katanya kepada media selepas menghadiri Taklimat Tempat Pemprosesan Kekal Tanaman dan Makanan Rampangi, semalam.

Tambahnya, pasaran ini terbuka luas dan ia dapat membantu sumber pendapatan lepasan graduan.

“Mereka (lepasan graduan) boleh meminjam sumber kewangan daripada kementerian saya seperti TEKUN dan Bank Rakyat.

“Bidang keusahawanan ini boleh menjadi alternatif menjadi pekerjaan mereka,” ujarnya.

Oleh Nur Ain Otsman

See author's posts


13,790 keluarga dipindah Ribut Tropika Sinlaku badai Thailand

BANGKOK: Ribut tropika Sinlaku yang membawa angin kencang dan hujan lebat setakat ini telah meragut tujuh nyawa dan merosakkan perladangan serta ternakan ikan di wilayah utara dan selatan Thailand.

Ketua Pengarah Jabatan Pencegahan dan Pengurangan Bencana Chayapol Thitisak berkata, ribut tropika itu turut merosakkan 2,197 hektar ladang dan 20 tan metrik ternakan ikan.

Sinlaku mencetuskan banjir kilat, tanah runtuh serta ribut, dan 13,730 keluarga terpaksa dipindahkan setakat ini.

“Sehingga kini, ia telah meragut tujuh nyawa, termasuk tiga yang lemas – masing-masing di Phitsanulok, Udon Thani, dan Nong Bua Lamphu manakala dua lagi terkorban akibat terjatuh dari pokok di Phuket dan Nakhon Si Thammarat,” katanya dalam satu kenyataan.

Chayapol berkata, 13 wilayah dilanda banjir kilat termasuk Nan, Lampang, Uttaradit, Phayao, Chiang Mai, Chiang Rai, Phrae dan Phitsanulok di utara, dan Loei, Udon Thani, Nong Bua Lamphu, Nakhon Phanom dan Kalasin di timur laut.

Beliau menambah, ribut tropika Sinlaku turut menyebabkan ribut dan banjir kilat di dua wilayah di timur laut (Amnat Charoen dan Surin) dan sembilan  wilayah di selatan Thailand – Surat Thani, Phang Nga, Ranong, Nakhon Si Thammarat, Chumphon, Phuket, Krabi, Songkhla dan Trang.

Chayapol berkata, ribut yang dicetuskan Sinlaku juga menyebabkan feri membawa 12 anak kapal dan empat pemandu, terbalik berhampiran pulau pelancongan Koh Samui di wilayah Surat Thani pada Sabtu.

Sehingga kini, 11 berjaya diselamatkan dan dua mayat dijumpai sementara tiga lagi masih hilang.

“Operasi mencari dan menyelamat tiga termasuk dua anak kapal dan seorang penumpang yang hilang dari feri yang karam masih berjalan,” katanya.

Chayapol menambah keadaan banjir di daerah-daerah yang terjejas semakin pulih dan air banjir telah surut, manakala tanah runtuh dilaporkan berlaku di Nan dan Mae Hong Son di utara Thailand.- Bernama

See author's posts


Guru perlu sabar hadapi cabaran pendidikan

PUTRAJAYA: “Cikgu perlu bersabar mendidik anak-anak murid sebagai ibu bapa kedua mereka di sekolah kerana apa yang kita semai, itulah yang akan kita tuai,” demikian pesanan penerima anugerah Tokoh Guru Kebangsaan 2020, Nor Hainei Abu Bakar.

Bekas Guru Besar Sekolah Kebangsaan Jalan 3, Bandar Baru Bangi, Selangor itu berkata, walaupun ada sesetengah pihak mempersoalkan kononnya  guru tidak menjalankan tugas seperti biasa ekoran wabak Covid-19, namun guru-guru perlu bersabar dan terus komited memberi pendidikan kepada anak didik.

“Walaupun masa kini sesi pembelajaran tidak diteruskan secara formal di bilik darjah, tetapi pembelajaran masih diteruskan, ini adalah hasil didikan dan ketekunan cikgu,” katanya ketika ditemui media.

“Kita juga lihat sewaktu negara menghadapi wabak ini, ramai ibu bapa yang risau untuk menjaga dan membantu pelajaran anak-anak yang bukannya senang.

“Tapi cikgu pula, paling ramai boleh mengajar sehingga 50 orang anak murid yang mempunyai pelbagai ragam tetapi masih boleh bersabar untuk menjaga dan mendidik sebagai ibubapa kedua mereka di sekolah,” katanya.

Berkongsi pengalaman berkhidmat sebagai guru selama 36 tahun, Nor Hainei berasa terharu apabila ramai anak  muridnya yang masih mengingati beliau.

“Bila bertemu anak murid yang telah berjaya seperti di pejabat imigresen dan hospital, mereka akan menyapa saya dan membantu mempermudahkan urusan saya, ini bagi saya adalah hasil apabila kita melaksanakan tugas dengan ikhlas,”  katanya.

Pada masa yang sama Nor Hainei turut berpesan kepada guru-guru supaya  menerapkan elemen kolaborasi dan komunikasi yang baik bagi membolehkan pelajar dapat memberikan pandangan mereka secara terbuka.

“Sesuai dengan tema tahun ini, ‘Berguru Demi Ilmu, Bina Generasi Baharu’, jadi guru perlu seiring dengan perubahan generasi baharu dengan memahami dan mahir dengan mata pelajaran yang diajarkan serta menyayangi anak murid dan mempunyai kemahiran kaunseling untuk mendekati mereka,” katanya.

Bekas  Timbalan Ketua Pengarah Pelajaran (Sektor Operasi)  Aminudin Adam pula telah dipilih sebagai Tokoh Kepimpinan Pendidikan Kebangsaan 2020.

Bersyukur atas anugerah yang diterimanya, Aminudin berkata   beliau melihat tugas kepimpinan sektor pendidikan pada abad ke-21 makin mencabar kerana perlu menyediakan satu persekitaran yang kondusif di peringkat sekolah bagi melahirkan modal insan yang berkualiti.

“Dalam keadaan sekarang pembelajaran maya adalah sangat penting maka guru-guru perlu dilengkapkan dengan kemahiran   penggunaan perkakasan teknologi terkini. Sebab itu kepimpinan pendidikan adalah untuk memastikan guru-guru ini sentiasa diberikan pendedahan kepada metodologi yang terkini,” katanya.

Kedua-dua tokoh itu menerima anugerah itu daripada Perdana Menteri Tan Sri Muhyiddin Yassin bersempena sambutan Hari Guru Peringkat Kebangsaan 2020.

Kedua-dua tokoh masing-masing menerima hadiah berupa wang bernilai RM50,000 dan sijil penghargaan. – BERNAMA

See author's posts


Bank Malaysia kekal berdaya saing

KUALA LUMPUR: Kementerian Kewangan mahu menegaskan bahawa sektor perbankan secara keseluruhan termasuk bank-bank yang terlibat dengan isu hutang tidak bercagar Genting Hong Kong Ltd kekal berdaya tahan dalam mengharungi pelbagai cabaran operasi perniagaan semasa.

Menteri Kewangan Tengku Datuk Seri Zafrul Tengku Abdul Aziz berkata, isu pinjaman tanpa cagaran bukanlah sesuatu yang luar biasa dalam sektor perbankan dan isu pengisytiharan Genting Hong Kong sebagai muflis amat dikesali.

Beliau menegaskan bank-bank boleh meluluskan pinjaman tanpa cagaran berdasarkan kesanggupan bank tersebut mengambil risiko pada peringkat dalaman, penilaian kredit yang memenuhi kriteria dan kelulusan berdasarkan proses tadbir urus dalaman.

“Tambahan pula dalam kes Genting Hong Kong, pinjaman telah diluluskan sebelum pandemik Covid-19 melanda. Genting Hong Kong ini adalah syarikat yang terlibat dalam sektor libur termasuk pelancongan.

“Tapi apabila Covid-19 melanda banyak syarikat yang bergantung kepada pelancongan terjejas. Ini sudah tentu sesuatu yang tidak dapat dijangka semasa pinjaman diluluskan,” katanya menerusi laman Facebook beliau hari ini.

Beliau berkata demikian selepas diminta Ahli Parlimen Port Dickson, Datuk Seri Anwar Ibrahim baru-baru ini untuk menjelaskan isu tiga bank tempatan yang dinamakan sebagai antara ketua pemiutang tidak bercagar Genting Hong Kong dengan gabungan pendedahan sebanyak AS$600 juta (RM2.5 bilion).

Tengku Zafrul turut menekankan bahawa bukan bank tempatan sahaja yang memberikan pinjaman tanpa cagaran kepada Genting Hong Kong malah ia turut melibatkan bank-bank dari luar negara.

Beliau berkata, semua bank-bank tersebut juga harus mematuhi garis panduan dalaman serta garis panduan bank pusat masing-masing sebelum memberikan pinjaman.

“Adakah Datuk Seri ingin memberi gambaran bahawa semua bank-bank dari luar negara ini juga telah bertindak semberono dalam memberikan pinjaman kepada Genting Hong Kong?” soalnya.

Tengku Zafrul turut menolak dakwaan mengenai pembabitan beliau sebagai Menteri Kewangan serta pemegang-pemegang saham bank-bank tersebut seperti Khazanah Nasional Bhd, Kumpulan Wang Simpanan Pekerja dan Permodalan Nasional Bhd dalam proses kelulusan pinjaman tersebut.

Beliau menjelaskan bahawa keputusan untuk memberi pinjaman bukan ditentukan oleh Menteri Kewangan, Kementerian Kewangan atau pemegang saham tetapi oleh bank-bank itu sendiri melalui proses usaha wajar dan penilaian kredit oleh Jawatankuasa Kredit masing-masing bagi menilai keupayaan bakal peminjam untuk membayar balik pinjaman mereka.

”Saya yakin, sebagai seorang bekas Menteri Kewangan, Datuk Seri Anwar juga sedia maklum tentang perbezaan antara peranan ahli lembaga pengarah dan pengurusan syarikat,” kata Tengku Zafrul.

Sementara itu, beliau berkata, sektor perbankan sebenarnya telah mengalami banyak penambahbaikan berbanding tahun 1998 iaitu semasa Krisis Kewangan Asia dimana nisbah pinjaman tak berbayar pada Disember 1998 melonjak ke 18.6 peratus dan nisbah perlindungan kerugian pinjaman (LLC) adalah pada 55.9 peratus.

“Bagi setiap RM1 yang dipinjamkan, hanya hampir 60 sen diperuntukkan bagi menangani kemungkinan pinjaman tidak dibayar.

“Sejak krisis itu, sistem perbankan Malaysia telah diperkukuhkan dan kini lebih berdaya tahan. Hari ini, nisbah pinjaman tak berbayar hanya 1.4 peratus termasuk peruntukan nisbah pinjaman tidak berbayar separa bagi pinjaman oleh Genting Hong Kong.

“LLC kekal kukuh pada tahap 131.5 peratus berbanding 55.9 peratus pada 1998. Justeru, sistem kewangan Malaysia kekal kukuh dan tidak timbul sebarang masalah kecairan di pasaran,” kata Tengku Zafrul. – Bernama

See author's posts


Unit Belia MJKKK santuni penduduk Rumah Seliau

SELANGAU:Unit Belia Majlis Jawatankuasa Kemajuan dan Keselamatan Kampung (MJKKK) Sekuau menerusi program pengembaraan Off Road Program Sentuhan Kasih telah menyantuni penduduk Rumah Seliau yang terletak di Ulu Oya.

Program tersebut disertai oleh Exco Pemuda Parti Rakyat Sarawak (PRS), Kaunselor Henry Kanyan Vincent Rawing.

Kaunselor Kanyan yang mewakili Ahli Dewan Undangan Negeri (ADUN) Tamin, Christopher Gira Sambang turut menyerahkan empat unit lampu kuasa solar LED kepada penduduk Rumah Seliau.

Kesemua lampu solar tersebut disumbangkan bersama ADUN Tamin, Christopher Gira dan Unit Belia MJKKK Sekuau.

Semasa program tersebut, semua ahli Unit Belia MJKKK menjalankan kerja gotong-royong bersama penduduk rumah panjang memasang lampu solar tersebut.

Selain menjalankan kerja amal, rombongan tersebut turut melakukan aktiviti BBQ di ‘Kerangan ‘ bagi memeriahkan lagi program tersebut.

Bercakap kepada pemberita, Kaunselor Kanyan memberitahu, Kaunselor Kanyan yang mewakili Unit Belia MJKKK Sekuau berterima kasih kepada Gira kerana sentiasa prihatin terhadap keperluan dan permasalahan rakyat sehingga ke kawasan pendalaman.

“Walaupun Rumah Seliau ini terletak jauh di pendalaman, namun rumah panjang tersebut turut menerima pembangunan infrastruktur termasuk kemudahan jalan raya dan perkhidmatan doktor udara.

“Begitu juga pihak pejabat kesihatan dan pejabat daerah selalu turun padang bertemu penduduk rumah panjang tersebut,” ujarnya.

Ahli Majlis Daerah Luar Bandar Sibu (MDLBS) itu memberitahu, hampir kesemua kawasan di DUN Tamin kini menikmati kemudahan jalan raya dan projek bantuan bahan binaan rumah menerusi Projek Penambahbaikan Rumah Miskin Sarawak (PPRMS).

“Sepertimana yang kita sedia maklum, projek yang telah diumumkan oleh Kerajaan GPS melalui wakil rakyat mereka amat jelas kelihatan.

“Ini adalah bukti GPS tidak meminggirkan kawasan luar bandar daripada pembangunan,” ujarnya.

Kaunselor Kanyan menegaskan, bagi kawasan DUN Tamin, Unit Belia MJKKK Sekuau cuba sedaya upaya membantu wakil rakyat mereka (Gira) dengan cara tersendiri untuk memastikan kemenangan GPS di kawasan terbabit.

Oleh Akun Giman

See author's posts


MyCar tawar aplikasi perkhidmatan penghantaran

KUALA LUMPUR: Platform Apps Sdn Bhd, pembangun aplikasi MyCar, perkhidmatan e-hailing kedua terbesar di Malaysia berkata aplikasi itu akan dipertingkatkan untuk menawarkan empat perkhidmatan penting secara eksklusif.

Dalam satu kenyataan hari ini, syarikat itu berkata selain perkhidmatan e-hailing, MyCar Super App akan menawarkan penghantaran makanan dan minuman halal, penghantaran barangan dan barang runcit atas permintaan.

Platform Apps berkata aplikasi yang dipertingkatkan itu juga akan merangkumi ciri-ciri tambahan seperti mata terkumpul untuk sistem ganjaran dan sistem keselamatan yang dinaik taraf untuk pembayaran dalam talian, pemilihan lebih daripada dua destinasi dalam satu perjalanan serta perkhidmatan pelanggan 24 jam.

“Dengan menyediakan perkhidmatan penting yang terdapat di dalam satu aplikasi, MyCar Super App adalah pelengkap yang sempurna untuk keperluan harian seseorang terutamanya semasa pandemik Covid-19.

“Selain itu, MyCar Super App diharapkan dapat merangsang pertumbuhan ekonomi negara dengan menyediakan peluang pekerjaan selepas Perintah Kawalan Pergerakan (PKP),”  katanya.- Bernama

See author's posts


KCFC mahu ubah kedudukan

SELEPAS ‘berehat panjang’, Kuching City FC (KCFC) akhirnya kembali ke saingan Liga Premier Sabtu ini dengan misi untuk memastikan pasukan itu mampu bangkit bersaing, sekaligus menempatkan diri di kedudukan terbaik dalam saingan liga terbabit.

Menurut pengendali KCFC, Irfan Bakti Abu Salim berkata skuad warga kota itu merupakan satu-satunya pasukan Liga Premier yang belum bermain sehingga kini sejak pusingan kedua liga disambung semula Julai lalu.

Beliau berharap anak-anak buahnya kini benar-benar berada di tahap terbaik sebelum memulakan pusingan kedua terutamanya perlawanan pertama mereka yang dijadualkan berlangsung pada petang Sabtu ini menentang Kelantan FC di Stadium Majlis Perbandaran Pasir Gudang.

“Biarpun jarak aksi yang akan diharungi nanti agak rapat dengan hanya berehat selama tiga ke empat hari, namun kami akan lalui semua aksi di laman sendiri walaupun sepatutnya berlangsung di Stadium Negeri, Petra Jaya kini dipindahkan ke Stadium Majlis Perbandaran Pasir Gudang di Johor.

“Jadi saya harap situasi ini sedikit sebanyak boleh membantu pasukan dalam harungi 10 baki perlawanan serta memperbaiki kedudukan semasa pasukan di Liga Premier,” kata Irfan yang turut mengakui kecergasan pemainnya sedikit terjejas.

Sebelum ini kata Irfan, aksi membabitkan KCFC di saingan Liga Premier terpaksa ditunda ekoran terdapat kes positif Covid-19 dalam pasukan mereka.

KCFC terpaksa menjalani kuarantin selama dua minggu, dan selepas itu tempoh satu minggu latihan untuk mempersiapkan diri untuk aski yang padat.

Ketika jurang masa antara hari perlawanan yang boleh dikatakan singkat, tugas getir menanti KCFC terutamanya untuk menghadapi enam pasukan di kelompok atasan, bermula dengan cabaran Kelantan FC pada 21 Ogos (Sabtu) ini.

Walaupun hanya menang dua perlawanan dalam 10 perlawanan awal, pengalaman Irfan cukup ditagih untuk menterbalikkan prestasi pasukan pada pusingan kedua kali ini.

Andai gagal, tidak mustahil ia akan menjadi kelegaan buat semua keenam ‘top team’ untuk mendapatkan mata penting dalam perebutan kejuaraan musim ini.

Walaupun tanpa kehadiran penyokong, peluang beraksi di laman sendiri (Stadium Majlis Perbandaran Pasir Gudang) dalam semua baki yang bakal dihadapi musim ini harus dimanfaatkan oleh KCFC.

Kuching City FC kini di tempat ke-10 selepas 10 perlawanan dengan 10 mata.

Oleh ADI SAFARMAN

See author's posts


Serunding halia ‘pusuk mata biru’

SYAZWANI Aqmar Abdullah sedang mengupas kulit halia yang akan diproses menjadi serunding halia ‘pusuk mata biru’.

SERUNDING halia merupakan sejenis makanan ringkas yang tidak asing lagi dalam masyarakat Melayu terutamanya dalam kalangan ibu bersalin.

Di samping khasiatnya yang baik untuk kesihatan iaitu melancarkan darah dan mengeluarkan angin di dalam badan, ia juga enak dimakan bersama nasi panas ataupun sebagai kudapan.

Justeru, Syazwani Aqmar Abdullah atau lebih mesra dipanggil Wani, 23, tidak melepaskan peluang mengusahakan perniagaan ‘serunding halia pusuk mata biru’ bagi menambah pendapatan.

Menurut pelajar Universiti Teknologi MARA (UiTM) Samarahan itu, serunding beliau mempunyai keistimewaan sendiri dari segi rasa dan bahan yang digunakan.

Banyak pelanggan memberi maklum balas positif dengan memuji keenakan serunding beliau yang berbeza dengan serunding lain di pasaran.

“Keunikan serunding ini, saya menggunakan ikan bilis berkualiti iaitu ikan bilis mata biru dan ikan bilis gred AA.

“Rasa serunding halia saya pula sedikit berlainan daripada yang lain kerana kepedasan dan kehangatan yang mana ketika dimakan seperti makan halia segar dan ia seimbang dengan rasa masin dari ikan bilis itu sendiri,” katanya ketika ditemu bual Utusan Sarawak baru-baru ini.

Menurutnya lagi, kerangupan halia serta rasa pedas dan hangat dari halia tersebut bahkan boleh bertahan selama satu hingga bulan jika disimpan di dalam bekas kedap udara dan pada suhu bilik.

“Harga satu bekas serunding halia ialah RM6 manakala untuk pembelian 500 gram ialah RM60 sahaja.

Para pelanggan boleh memilih untuk membeli secara banyak atau sedikit mengikut cita rasa dan kebanyakan pelanggan tetap saya mereka selalu membeli sebanyak rm20, rm50 untuk di jadikan stok di rumah mereka,” tambahnya.

Motivasi dan cabaran

Berkongsi mengenai motivasi, Wani memberitahu dorongan dan permintaan daripada keluarga menyebabkan belia memutuskan untuk menjual serunding halia melalui WhatsApp dan promosi sekitar kampung meskipun masih bergelar sebagai pelajar.

“Sebenarnya saya mula berniaga serunding halia ini atas dasar mengisi masa lapang dan ingin mencuba resipi baharu.

“Saya cuba membuat serunding ini kerana teringin makan dan ibu saya memberitahu bahawa serunding ini boleh dijual kerana rasanya yang sedap dan tidak sama dengan yang ada di pasaran.

“Meskipun baru buat pertama kali, saya tidak menyangka jualan ‘serunding halia pusuk mata biru habis’ dalam masa 20 minit sahaja dengan modal permulaan kira-kira  RM100 pada awal Februari 2020 lalu,” jelasnya.

Lantaran itu katanya, beliau meneruskan perniagaan ini secara meluas di sekitar kuching dan samarahan kerana mendapat sambutan yang menggalakkan dari pelanggan.

“Kata-kata semangat untuk saya memotivasikan diri, saya mahu menjual produk yg memberi manfaat dan kebaikan kepada pembeli.

“Jika saya berhenti menjual, saya akan mengecewakan mereka tetapi saya tidak mahu berbuat demikian. Saya berharap produk saya yang sekarang dapat dikenali di seluruh malaysia pada masa akan datang dan dapat membanggakan ibu saya atas kejayaan yang saya usahakan ini,” tegasnya.

Bercerita tentang cabaran pula, Wani menyatakan bahawa pembahagian masa merupakan cabaran utama memandangkan beliau merupakan pelajar sepenuh masa.

“Proses untuk menyiapkan serunding halia mengambil masa yang lama. Jadi saya kena bijak membahagikan masa untuk memenuhi setiap tempahan pelanggan.

“Bukan itu sahaja, saya juga menghadapi masalah dengan pembekal kerana kadang-kadang mereka tidak dapat menyediakan bahan mengikut kuantiti yang saya inginkan kerana terdapat masalah dari pihak mereka.

“Pesanan saya kepada peniaga baharu, jangan pernah berputus asa kerana dalam perniagaan kita akan sentiasa di uji dan setiap orang telah ditetapkan rezeki masing-masing hanya cepat atau lambat sahaja,” katanya lagi.

Oleh SYAHIDA HASSAN

See author's posts


KPPK: Potensi minyak sawit Malaysia kekal utuh

MENTERI Perusahaan Perladangan dan Komoditi Datuk Zuraida Kamaruddin

KUALA LUMPUR: Potensi minyak sawit Malaysia terus utuh walaupun harga minyak sawit mentah (MSM) lemah dan prospek komoditi itu akan kekal cerah pada separuh kedua 2022.

Menteri Perusahaan Perladangan dan Komoditi Datuk Zuraida Kamaruddin berkata ini sebahagiannya turut didorong oleh penerimaan global yang semakin meluas terhadap komoditi negara, termasuk daripada pasaran-pasaran bukan tradisional.

“Saya melihat perkembangan ini sebagai satu kejayaan daripada kempen Kementerian Perusahaan Perladangan dan Komoditi (KPPK) – ‘Gerakan Global untuk Memperjuangkan Kebaikan Minyak Sawit’ yang bertujuan menepis dakyah-dakyah dan maklumat salah mengenai komoditi terbesar Malaysia ini,” katanya dalam satu kenyataan semalam.

Eksport minyak sawit Malaysia dan produk-produk berasaskan minyak sawit menokok sebanyak 55.2 peratus kepada RM67.48 bilion dalam tempoh Januari hingga Jun tahun ini daripada RM43.47 bilion sepanjang tempoh yang sama pada 2021.

Beliau berkata daripada jumlah berkenaan, sebanyak 66.1 peratus hasil eksport adalah daripada minyak sawit iaitu RM44.63 bilion berbanding hanya RM28.8 bilion pada tempoh sama tahun sebelumnya, jelas beliau.

Dari segi jumlah pula, eksport minyak sawit dan produk-produk berasaskan minyak sawit dalam tempoh Januari hingga Jun tahun ini turut meningkat sebanyak 2.8 peratus kepada 11.47 juta tan  berbanding 11.15 juta tan tahun lepas.

“Malaysia merekodkan eksport yang kukuh walaupun berlaku kemerosotan dalam pengeluaran minyak sawit mentah (MSM) pada separuh pertama 2022.

“Berdasarkan kepada perangkaan Lembaga Minyak Sawit Malaysia (MPOB), pengeluaran MSM turun sebanyak 1.1 peratus kepada 8.27 juta tan sepanjang tempoh berkenaan berbanding 8.36 juta tan pada separuh pertama 2021,” kata Zuraida.

Katanya kemerosotan yang berlaku adalah disebabkan pengeluaran buah tandan segar (FFB) yang menyusut sebanyak 3.6 peratus setiap hektar  sepanjang tempoh Januari hingga Jun 2022, berbanding 7.16 tan setiap hektar dalam tempoh yang sama tahun lepas.

Sementara itu, Zuraida menambah lonjakan mendadak dalam hasil eksport sebahagiannya adalah disebabkan peningkatan harga MSM di dalam dan luar negara yang menyaksikan antara Januari hingga Jun 2022, harga MSM meningkat sebanyak 55.9 peratus kepada RM6,330 satu tan daripada RM4,061.50 satu tan bagi tempoh sama 2021.

Menurut Jabatan Perangkaan Malaysia (DOSM), hasil daripada eksport minyak sawit dan produk-produk berasaskan minyak sawit bagi tempoh Januari hingga Mei tahun ini meningkat kepada RM56.47 bilion, peningkatan sebanyak 58.8 peratus berbanding lima bulan pertama 2021.

– Bernama

See author's posts


102 pemohon belum tuntut surat

KENANGAN… Dato’ Sri Fatimah Abdullah merakamkan gambar bersama enam penerima Surat Keputusan Permohonan Taraf Kewarganegaraan Di Bawah Perkara 15A Perlembagaan Persekutuan di Miri, semalam.

MIRI: Seramai 102 pemohon kewarganegaraan Malaysia yang berjaya di Sarawak masih belum menuntut Surat Kelulusan Permohonan Taraf Kewarganegaraan Di Bawah Perkara 15A Perlembagaan Persekutuan sejak 2012.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak (KWKPK), Dato’ Sri Fatimah Abdullah berkata, pemohon yang berjaya ini tidak menjawab surat rasmi yang telah dihantar memaklumkan permohonan taraf kewarganegaraan mereka telah diluluskan.

“Ia akan menjadi satu usaha yang sia-sia dan kerugian besar kepada pemohon yang berjaya ini yang memohon dan menunggu, tetapi tidak datang dan mengambil surat kelulusan permohonan mereka.

“Oleh itu, kami akan menambah baik sistem pangkalan data kami, dilengkapi dengan semua butiran termasuk alamat terakhir dan nombor telefon serta status permohonan supaya dapat menyelaraskan tugas dengan lebih baik antara kementerian dan ketua masyarakat di setiap daerah di seluruh Sarawak untuk mengesan mereka.

“Kami juga menggesa Jabatan Pendaftaran Negara (JPN) untuk memberikan kami salinan surat itu bagi memudahkan proses pengesanan,” katanya pada sidang media selepas menghadiri Majlis Penyerahan Surat Keputusan Permohonan Taraf Kewarganegaraan Di Bawah Perkara 15A Perlembagaan Persekutuan yang diadakan di sini, semalam.

Pada majlis tersebut, Fatimah menyampaikan surat keputusan permohonan kewarganegaraan di bawah Perkara 15A Perlembagaan Persekutuan kepada enam anak Sarawak yang tinggal di sekitar Miri.

“Terdapat 14 orang yang telah mendapat kelulusan Menteri Dalam Negeri, namun yang dapat hadir untuk menerima surat masing-masing hari ini hanya enam orang,” katanya.

Terdahulu, Fatimah turut menghadiri mesyuarat kali ketiga Jawatankuasa Khas Status Kewarganegaraan (JKKSK) sejak ia ditubuhkan.

Beliau memberitahu,dalam mesyuarat berkenaan sebanyak 73 permohonan dibentangkan kepada jawatankuasa dan daripada jumlah tersebut 45 permohonan daripada kategori anak tidak sah taraf, 15 permohonan daripada kategori anak jagaan dan 13 permohonan daripada kategori anak angkat.

“Kesemua 145 permohonan yang telah dibentangkan dan mendapat syor daripada jawatankuasa ini pada mesyuarat yang lalu telah diangkat oleh pihak urusetia jawatankuasa itu kepada pengurusan tertinggi Kementerian Dalam Negeri (KDN) bagi mendapatkan pertimbangan keputusan Menteri Dalam Negeri,” katanya.

Fatimah turut memaklumkan Timbalan Menteri Pembangunan Wanita dan Kanak-Kanak Sarawak Datuk Rosey Yunus danTimbalan Ketua Setiausaha (Dasar dan Kawalan) Kementerian Dalam Negeri Datuk Mohamad Fauzi Md Isa merupakan ahli-ahli baru Mesyuarat yang dipersetujui Menteri Dalam Negeri.

“Saya berharap dengan kehadiran ahli-ahli baru JKKSK ini dapat meningkatkan lagi keberkesanan jawatankuasa ini,” ujarnya.

See author's posts